Tiada kontroversi dalam soal penggantian Acryl Sani, kata Saifuddin

Seorang pegawai polis mahupun penjawat awam yang dilantik secara kontrak boleh ditamatkan atau dipendekkan perkhidmatannya pada bila-bila masa, kata Menteri Dalam Negeri Saifuddin Nasution Ismail.
Beliau berkata sehubungan itu, soal penggantian jawatan Ketua Polis Negara (KPN) yang sebelum ini disandang oleh Acryl Sani Abdullah Sani kepada timbalannya Razarudin Husain ialah satu proses biasa.
“Tiada kontroversi. Saya sendiri sebelum ini dititah menghadap Yang di-Pertuan Agong (Al-Sultan Abdullah Ri’ayatuddin Al-Mustafa Billah Shah), kemudian diikuti Perdana Menteri (Anwar Ibrahim) dan perkara ini diuruskan dengan begitu baik sekali.
“Saya juga telah bercakap dengan Acryl Sani … dan esok (hari ini) kita akan melakukan majlis serah terima tugas di Pulapol (Pusat Latihan Polis Kuala Lumpur), jadi tiada apa-apa yang kontroversi,” katanya pada Sesi Eksklusif Editor Media Bersama Menteri Dalam Negeri di Kompleks Kementerian Dalam Negeri di Putrajaya, semalam.
Beliau berkata demikian sebagai mengulas tentang pelantikan Razarudin sebagai KPN yang baharu menggantikan Acryl Sani berkuat kuasa esok seperti yang diumumkan beliau dalam satu kenyataan semalam.
Acryl Sani sebelum ini dilantik sebagai KPN secara kontrak selama dua tahun berkuat kuasa pada 4 Oktober 2021 selepas beliau bersara dan sepatutnya tamat Oktober tahun ini.
Saifuddin Nasution menjelaskan secara prinsipnya, sesiapa sahaja pegawai polis yang berpangkat Komisioner Polis (CP) layak untuk dilantik sebagai KPN mahupun Timbalan Ketua Polis Negara.
“PDRM mempunyai seramai 25 pegawai berpangkat CP. Mereka ini ialah kelompok bakat untuk menjawat dua jawatan ini, ketika ini mereka menduduki jabatan-jabatan yang ada di Bukit Aman, menjadi Ketua Polis Negeri atau berada di cawangan khas.
“Pada masa yang sama, kita ada 47 pegawai polis berpangkat Timbalan Komisioner Polis (DCP), inilah bakat pegawai polis yang ada yang akan dilibatkan jika ada penggantian untuk jawatan,” katanya.
Beliau berkata mereka akan dinilai berdasarkan beberapa kriteria termasuk integriti, kefahaman yang baik tentang keamanan dan ketenteraman awam, selain pengalaman dan kelulusan akademik.
Sementara itu, beliau turut menzahirkan penghargaan terhadap Acryl Sani atas khidmat yang diberikan sepanjang menjadi Ketua Polis Negara.
“Saya selesa dengan tahap kerjasama dengannya, dia sangat kondusif, tidak susah bekerja dengan beliau yang banyak menguruskan tentang soal keamanan dan ketenteraman awam secara profesional sepanjang pasukan polis berada di bawah kepimpinannya,” katanya.


Bekas CFO 1MDB nafi terima rasuah dari Goldman Sachs, Tim Leissner

Bekas ketua pegawai kewangan (CFO) 1Malaysia Development Berhad (1MDB) Azmi Tahir hari ini menafikan bahawa beliau telah menerima rasuah daripada Goldman Sachs bagi membolehkan syarikat itu mengaut keuntungan besar daripada bon AS$1.75 bilion yang dikeluarkan pada Oktober 2012 oleh 1MDB Energy (Langat) Limited (1MELL).Azmi, 49, menafikan perkara itu semasa disoal balas oleh peguam Tania Scivetti, yang mewakili Najib Razak, pada perbicaraan bekas perdana menteri itu berhubung kes penyelewengan RM2.3 bilion dana 1MDB.Beliau tidak bersetuju dengan cadangan peguam itu bahawa kegagalannya merundingkan kadar faedah lebih rendah bagi 1MELL telah memberi manfaat kepada institusi kewangan tersebut yang membolehkan ia mengaut keuntungan besar daripada kadar faedah lebih tinggi yang dikenakan, selain turut menafikan menerima rasuah daripada Tim Leissner (bekas pengurus bank Goldman Sachs).Scivetti: Saya katakan kepada awak, kegagalan merundingkan kadar faedah lebih baik untuk 1MDB iaitu tugas yang diamanahkan kepada awak, Shahrol Azral Ibrahim Halmi dan Mohd Hazem Abd Rahman telah membolehkan Goldman Sachs mengaut keuntungan besar daripada 1MDB, dan sebagai balasan, Leissner serta Goldman Sachs telah memberi rasuah kepada beberapa pegawai 1MDB iaitu awak, Shahrol, Hazem dan individu lain dalam pengurusan 1MDB.Azmi: Saya tidak setuju. Saya tidak tahu dengan yang lain tetapi saya tidak setuju.Shahrol adalah ketua pegawai eksekutif 1MDB dari 2009 hingga Mac 2013 manakala Mohd Hazem menyandang jawatan itu sehingga Januari 2015.Scivetti: Awak pasti tahu bahawa Tim Leissner telah mengaku merasuah para pegawai 1MDB?Azmi menjawab “Sebab itu saya katakan saya tidak tahu dengan yang lain tetapi bagi saya, saya tidak setuju.”Scivetti: Malah pegawai 1MDB dalam kes Leissner dan pegawai Goldman Sachs mengaku memberi rasuah itu adalah awak, Shahrol dan Hazem.Azmi menjawab “Tidak, saya tidak setuju.”Saksi itu turut menafikan bahawa beliau telah bersubahat dengan Leissner, ahli perniagaan dalam buruan Low Taek Jho atau Jho Low serta pegawai tinggi lain dalam 1MDB berhubung pemindahan AS$790 juta (RM3.3 bilion) daripada 1MELL kepada Aabar Investments PJS Ltd.Azmi juga tidak bersetuju bahawa beliau dan individu terbabit telah bersubahat untuk memanipulasi dan mengelirukan lembaga pengarah 1MDB serta Najib, yang merupakan pemegang saham pada ketika itu, berhubung urus niaga AS$790 juta itu.Scivetti: Awak tahu tak, 16 pekerja Goldman Sachs telah didakwa berhubung skandal 1MDB tetapi meskipun menjadi pengarah 1MELL dan menandatangani semua dokumen terbabit, awak tidak didakwa?Azmi: Betul.Scivetti: Shahrol, awak dan Hazem tidak didakwa. Saya katakan kepada awak bahawa awak tidak didakwa kerana memberikan keterangan terhadap Najib.Azmi menjawab “Saya tidak pasti.”Scivetti: Saya tanya awak.Azmi: Saya tidak setuju.Najib, yang juga ahli Parlimen Pekan, berdepan empat pertuduhan menggunakan kedudukannya untuk mendapatkan rasuah sebanyak RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.Perbicaraan di hadapan hakim Collin Lawrence Sequerah bersambung pada 14 Mac.


Umno tak pernah berhasrat ugut PAS supaya tidak bersama Bersatu, kata Zahid

Umno tidak pernah berhasrat mendesak atau mengugut PAS supaya tidak bersama Bersatu kerana setiap parti politik mempunyai dasar serta perancangan tersendiri dan bebas merencanakannya, kata Presiden Umno Ahmad Zahid Hamidi.Bagaimanapun beliau mengakui Umno baru-baru ini membangkitkan semula ketetapan yang pernah dibuat Jawatankuasa Induk Muafakat Nasional (MN) berkenaan keputusannya pada mesyuarat 19 Oktober 2020 dan 18 November 2020 sebagai agenda meneruskan persefahaman bersama PAS bagi berdepan Pilihan Raya Negeri (PRN) Melaka.“Asas persefahaman dengan PAS, berpandukan kepada prinsip PAS akan menggunakan lambang partinya sendiri. Bagaimanapun pimpinan PAS tampak tidak berminat memenuhi ketetapan Muafakat Nasional itu kerana mahu bersama Bersatu,” katanya dalam kenyataan menerusi laman Facebook, malam ini.Kerjasama politik yang dikenali sebagai Piagam MN dimeterai Umno dan PAS disempurnakan oleh kedua-dua presiden parti, Zahid  dan Abdul Hadi Awang pada September 2019.Suruhanjaya Pilihan Raya menetapkan tarikh mengundi bagi PRN Melaka pada 20 November.PRN Melaka diadakan ekoran pembubaran Dewan Undangan Negeri (DUN) pada 4 Oktober lepas susulan tindakan empat Ahli Dewan Undangan Negeri (Adun) yakni Idris Haron (BN-Sungai Udang), Nor Azman Hassan (BN-Pantai Kundor), Norhizam Hassan Baktee (Bebas-Pengkalan Batu) dan Noor Effandi Ahmad (Bersatu-Telok Mas), menarik sokongan terhadap kepimpinan Ketua Menteri Sulaiman Md Ali.


Prosiding taksiran ganti rugi saman fitnah Guan Eng 14 April ini

Mahkamah Tinggi menetapkan 14 April ini untuk mendengar prosiding taksiran ganti rugi yang akan diperoleh bekas menteri kewangan Lim Guan Eng dalam saman fitnahnya terhadap penulis blog Raja Petra Raja Kamarudin.Saman itu difailkan Lim berhubung penerbitan artikel membabitkan dakwaan rasuah terhadapnya dalam projek terowong dasar laut Pulau Pinang yang bernilai RM6.3 bilion.Peguam Simon Murali yang mewakili Lim ketika dihubungi pemberita berkata prosiding taksiran ganti rugi di hadapan Hakim Datin Rohani Ismail itu sepatutnya didengar hari ini, namun pihaknya dimaklumkan bahawa prosiding dilapangkan dan tarikh pendengaran baru ditetapkan pada 14 April.Pada 28 Februari tahun lepas, bekas ketua menteri Pulau Pinang itu memperoleh penghakiman ingkar selepas Raja Petra tidak memasukkan kehadiran bagi menjawab saman yang dikemukakan terhadapnya.Lim memfailkan saman fitnah pada 6 September 2019 berhubung satu siri artikel “Dari Fail SPRM” yang disiarkan dalam kedua-dua versi bahasa Inggeris dan Melayu oleh portal Malaysia Today milik Raja Petra antara 24 Februari dan 15 Mac 2019.Artikel yang didakwa berunsur fitnah itu adalah berkaitan siasatan Suruhanjaya Pencegahan Rasuah Malaysia (SPRM) berhubung dakwaan rasuah dalam projek infrastruktur berkenaan.Lim menuntut ganti rugi teladan atas alasan Raja Petra telah mendapat keuntungan daripada jumlah pembaca yang ramai bagi kesemua artikel.Beliau juga menuntut permohonan maaf di halaman muka depan akhbar dan satu perintah injunksi untuk menghalang blogger itu daripada mengulangi dakwaannya.Setiausaha agung DAP itu memfailkan permohonan bagi mendapatkan penghakiman ingkar selepas Raja Petra gagal memberikan maklum balas terhadap notis saman yang diiklankan Lim melalui tiga akhbar pada 10 Februari tahun lepas.Sebelum itu, Lim cuba menyerahkan writ saman dan penyataan tuntutan kepada Raja Petra melalui perkhidmatan peribadi di alamat terakhir penulis blog tersebut yang diperoleh daripada Jabatan Pendaftaran Negara dan Suruhanjaya Pilihan Raya namun gagal.


Keputusan tawaran ke Tingkatan 6 diumum Isnin ini, kata KPM

Keputusan tawaran kemasukan ke Tingkatan 6 tahun 2023 bagi  murid lepasan peperiksaan Sijil Pelajaran Malaysia (SPM) tahun 2022 akan diumumkan pada 3 Julai ini (Isnin), menurut Kementerian Pendidikan Malaysia (KPM).
KPM dalam kenyataan hari ini memaklumkan semakan keputusan tawaran dan pendaftaran itu boleh dilakukan secara dalam talian menerusi pautan https://sst6.moe.gov.my/, manakala murid yang tidak mempunyai capaian Internet, boleh menyemak keputusan di sekolah asal masing-masing.
Bagi murid yang tidak menerima tawaran ke Tingkatan 6 rayuan boleh dikemukakan secara dalam talian melalui pautan sama atau melalui sekolah masing-masing mulai 3 hingga 17 Julai 2023.
“Keputusan permohonan rayuan kemasukan ke Tingkatan 6 Semester 1 Tahun 2023 akan dimaklumkan pada 24 Julai 2023 melalui portal yang sama atau dimaklumkan pihak sekolah bagi murid yang tidak mempunyai capaian Internet,” menurut kenyataan itu.
Menurut KPM, murid yang ditawarkan ke Tingkatan Enam perlu melapor diri pada 16 Julai bagi sekolah dalam negeri Kumpulan A dan 17 Julai bagi sekolah dalam negeri Kumpulan B di Kolej atau Pusat Tingkatan 6 yang dinyatakan dalam surat tawaran, manakala pengambilan rayuan, tarikh lapor diri pada 25 Julai.


Hidup dengan doa: Ketika jintan dan air garam kalahkan vaksin Covid

Ketika vaksin Covid-19 tiba di negara ini, Alina (bukan nama sebenar) yang menjaga dan merawat anak-anak yatim dan kurang bernasib baik di sebuah pusat jagaan kanak-kanak di Sarawak berazam untuk mendapatkan suntikan.Seperti ratusan ribu yang lain di seluruh negara, Alina menunggu gilirannya untuk mendapatkan kembali sebahagian rutin kehidupan yang dirampas virus itu ketika ia menular di Malaysia awal tahun lalu.Dia mendaftarkan nama untuk menyertai Program Imunisasi Covid-19 Kebangsaan (PICK), pada hari suntikan pertamanya, dia pergi ke pusat pemberian vaksin.Namun, setelah menerima dos pertama, Alina mengalami kesan sampingan yang buruk dan kini enggan menyelesaikan dos kedua.Alina merupakan salah seorang daripada ramai indvidu yang menghadapi keraguan terhadap vaksin.Petugas kesihatan berulang kali bercakap dengannya, menasihati supaya Alina menyelesaikan suntikan vaksinnya.Mereka berkata memandangkan umurnya – 61 tahun dan mempunyai diabetes dalam rekod perubatannya, Alina berisiko tinggi dijangkiti virus yang setakat ini meragut lebih 15,000 nyawa di Malaysia.Namun Alina masih menolak suntikan kedua, dia percaya suntikan itu boleh membunuhnya sebelum dia dijangkiti virus tersebut.Bercakap kepada MalaysiaNow, dia memetik mesej yang diterima di WhatsApp mendakwa suntikan vaksin Covid-19 boleh membawa maut.“Saya tahu penting dapatkan vaksin,” katanya.“Tapi saya juga dengar banyak cerita tentang kesan vaksin. Ada yang kata reaksi tubuh badan untuk suntikan kedua mungkin akan jadi dua kali lebih buruk dari yang pertama.”Ketika dihubungi, Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Sarawak Fatimah Abdullah berkata pusat jagaan kanak-kanak yang dikendalikan Alina belum memperbaharui lesennya sejak 2018.Fatimah juga berkata pusat-pusat jagaan tersebut hanya dibenarkan beroperasi setelah pengendali, penyelia dan kakitangannya mendapat vaksin lengkap.“Semua pusat jagaan mesti didaftarkan dengan Jabatan Kebajikan Masyarakat Sarawak,” katanya.“Jika tidak dapat vaksin, mereka tidak boleh beroperasi.“Sekiranya lesen mati, ia mesti diperbaharui kerana proses pendaftaran melibatkan pematuhan SOP dengan beberapa syarat daripada agensi teknikal bagi memastikan keselamatan, keselesaan dan kesihatan penduduk.”Dalam kes Alina, selain risiko dijangkiti virus itu, wujud juga kebimbangan mengenai anak-anak di bawah jagaannya.Pakar kesihatan memberi amaran kanak-kanak dan remaja di bawah 18 tahun sangat berisiko dijangkiti virus kerana tidak menerima vaksin seperti orang dewasa.Walaupun kerajaan baru-baru ini memberi lampu hijau untuk vaksinasi kanak-kanak di bawah umur 12 tahun di bawah PICK, kanak-kanak di bawah 18 tahun masih merupakan sebahagian besar populasi yang masih tidak mendapat vaksin.Di Sarawak, hal ini menjadi kebimbangan terbaru ekoran peningkatan jangkitan Covid-19 baru-baru ini.Pada 27 Ogos, Sarawak mencatat lebih dari 2,200 kes baru, dengan jumlah keseluruhan jangkitan sebanyak 107,296 selain mencatat 513 kematian setakat ini.Usaha vaksinasi di Sarawak menyaksikan 87.3% orang dewasa mendapat vaksin lengkap sementara 90.7% lagi diberikan dos pertama.Kini, sebilangan besar jangkitan baru yang dilaporkan di negeri tersebut adalah kes asimptomatik atau kes ringan.Namun kebimbangan masih wujud berhubung risiko jangkitan terhadap kanak-kanak.“Kanak-kanak yang belum diberi vaksin lebih cenderung dijangkiti oleh ibu bapa atau penjaga mereka yang tidak divaksinasi,” kata Dr Ong Eng-Joe, pakar pediatrik di Pusat Perubatan Borneo, kepada MalaysiaNow.“Kanak-kanak juga boleh menyebabkan penularan dalam masyarakat, menyebabkan lebih ramai orang dijangkiti dan mungkin kehilangan nyawa akibat Covid-19.”Melihat kemasukan pesakit ke ICU dan kematian akibat Covid-19 menunjukkan kebanyakannya adalah individu yang tidak divaksinasi.Bagi Alina, tidak mendapatkan suntikan vaksin kedua akan meningkatkan risiko jangkitan kepada kanak-kanak di bawah jagaannya.Sejak pertengahan Ogos, kanak-kanak menyumbang 25% hingga 30% kes positif di Sarawak.Daripada tiga kematian yang dicatatkan di negeri itu pada 27 Ogos lalu, satu kes adalah lelaki berusia 17 tahun dari Kuching yang mengalami komorbiditi.Ong berkata sangat penting bagi ibu bapa divaksin bagi mengurangkan risiko Covid-19 menjangkiti anak-anak mereka.Beliau merujuk komplikasi yang sangat teruk akibat jangkitan Covid-19 yang dikenali sebagai MIS-C atau sindrom radang pelbagai sistem pada kanak-kanak.“Covid-19 boleh menyebabkan kematian kepada sesetengah kanak-kanak,” katanya.“Mereka mungkin terkena jangkitan yang teruk dan mati akibat penyakit ini.”Seorang lagi pakar kesihatan, Dr Teh Siao Hean, bersetuju ibu bapa dan penjaga perlu dapatkan vaksin secepat mungkin selain segera mendapatkan untuk anak-anak mereka jika sudah tersedia.“Ibu bapa dan penjaga perlu dapatkan maklumat yang betul berhubung vaksinasi demi anak-anak,” kata Teh dari Persatuan Perubatan Malaysia cawangan Sarawak.“Risiko Covid-19 ini besar. Sebagai perbandingan kesan sampingan vaksin sangat kecil,” katanya dan menambah kesan sampingan yang buruk jarang sekali berlaku.“Ibu bapa dan penjaga adalah mereka yang menguruskan kesihatan anak-anak. Dengan penularan yang tinggi ketika ini, kanak-kanak perlukan perlindungan vaksinasi.”Di pusat jagaannya, Alina masih menolak untuk meneruskan vaksinasi dos kedua.Dia berkata dirinya kini mengamalkan beberapa doa dari Al-Quran demi memastikan keadaan dan kesihatan kanak-kanak di bawah jagaannya.Ketika seorang kanak-kanak di bawah jagaannya sakit, Alina akan membaca doa dari Al-Quran pada air untuk diminum.Mereka turut berkumur dengan air garam setiap pagi ketika mengambil wuduk untuk solat.“Saya akan fikir,” katanya ketika ditanya jika dia akan membawa anak-anak di bawah jagaannya untuk divaksinasi jika ia sudah tersedia.“Namun jangan risau, kami amalkan habbatus sauda (jintan hitam) dan ia juga disyorkan oleh Nabi.“Habbatus sauda boleh sembuhkan semua penyakit melainkan mati, Insya Allah.”


Di Pulau Pinang, cabaran PH-BN rebut kembali undi Melayu

Pertarungan merebut undi Melayu dijangka menjadi hangat di Pulau Pinang dalam Pilihan Raya Negeri (PRN) yang dijadualkan pada pertengahan tahun ini.
Ini kerana Pakatan Harapan (PH) dilihat tidak mempunyai parti komponen yang kuat dalam mendepani cabaran yang akan diberikan oleh Perikatan Nasional (PN).
Meskipun prospek menukar kerajaan negeri agak mustahil dengan undi bukan Melayu masih kuat kepada DAP, saingan PN untuk merebut kerusi Melayu bukan satu perkara yang wajar dipandang enteng oleh gabungan PH dan Barisan Nasional (BN).
Bercakap kepada MalaysiaNow, pemerhati politik Azizi Safar menjangkakan saingan sengit jika pola pengundian dan sentimen pengundi kekal seperti Pilihan Raya Umum ke-15 (PRU15).
"PN akan menang lebih banyak kerusi-kerusi Melayu.
“Faktor pendakwaan terhadap beberapa pemimpin Bersatu tidak akan jejas sokongan kepada PN, sebaliknya mungkin berlaku peningkatan sokongan," katanya kepada MalaysiaNow.
Azizi merujuk kepada pendakwaan terhadap bekas perdana menteri, Muhyiddin Yassin dan Ahli Parimen Tasek Gelugor Wan Saiful Wan Jan baru-baru ini.
Pulau mutiara itu mempunyai 40 kerusi Dewan Undangan Negeri (DUN) yang mana 14 daripadanya ialah kerusi Melayu.
Sebanyak 14 kerusi Melayu itu akan dibahagikan antara parti komponen PH dan BN.
14 kerusi itu ialah Penaga, Permatang Berangan, Sungai Dua, Penanti, Pinang Tunggal, Permatang Pasir, Bertam, Seberang Jaya, Telok Ayer Tawar, Sungai Acheh dan Sungai Bakap di bahagian Seberang Perai.
Manakala di bahagian Pulau ialah kerusi Telok Bahang, Pulau Betong dan Bayan Lepas.
Pada PRU15 lalu, Pulau Pinang turut menyaksikan kerusi Melayu beralih kepada PN terutama apabila penyandang kerusi Permatang Pauh, Nurul Izzah Anwar tumpas kepada Muhammad Fawwaz Mohamad Jan.
Menurut Azizi, sukar untuk Umno mengetuai gabungan parti kerajaan merebut semula undi Melayu.
Ini kerana Umno dilihat masih “sesak nafas” dapat mendapatkan kembali sokongan orang Melayu.
"PKR pula lebih berpotensi hilang kerusi-kerusi mereka. PKR ada lebih banyak kerusi berbanding Umno pada masa ini.
“Oleh itu PKR lebih perlu 'deliver' kerusi kepada gabungan politik BN-PH berbanding Umno," katanya.
Daripada 14 kerusi Melayu itu, 11 dimenangi PH pada PRU14 lalu, manakala dua dimenangi Umno dan satu daripada PAS.
Setiausaha Agung DAP Anthony Loke sebelum ini memberikan masa sebulan untuk BN dan PH berbincang mengenai agihan kerusi DUN negeri itu.
"Umno dijangka mendapat antara tiga hingga lima kerusi," menurut Azizi yang juga bekas setiausaha eksekutif BN Pulau Pinang.
Dalam pada itu, katanya Gerakan, parti  komponen PN yang dahulu membentuk kerajaan negeri dan menjawat ketua menteri, dijangka masih tidak boleh menang walaupun satu kerusi.
"Paling kasihan, MCA dan MIC mungkin tak ada kerusi DUN untuk bertanding di Pulau Pinang."


Pengisytiharan harta: Ketelusan atau agenda politik?

Seorang pakar kriminologi mempersoalkan sejauh mana keberkesanan tindakan pengisytiharan aset oleh calon PKR menjelang Pilihan Raya Umum ke-15 (PRU15), mengatakan ia dilihat cenderung mempunyai agenda politik berbanding keazaman untuk mengangkat nilai ketelusan.
Kassim Noor Mohamed, yang berpangkalan di UK, berkata pengisytiharan aset mesti dilakukan mengikut prosedur yang betul.
“Biasanya jika anda buat pengisytiharan aset dibuat sebaik sahaja dilantik ke jawatan awam,” katanya.
"Apabila mereka melakukannya, buat macam ini dan uar-uarkan kepada orang, ia seolah-olah lebih cenderung dibuat bagi agenda politik berbanding tujuan sebenarnya yang mahukan ketelusan.”
Setakat ini, calon PKR mendahului dalam langkah pengisytiharan harta menjelang PRU15, walaupun beberapa isu dan persoalan timbul berhubung kekurangan butiran dalam penyenaraian aset mereka.
Calon PKR di Sungai Buloh, R Ramanan, mengisytiharkan hartanya di bawah pelbagai kategori termasuk wang tunai lebih RM23 juta serta barang kemas bernilai RM4 juta.
Beliau turut menyenaraikan RM27 juta aset hartanah, kenderaaan sebanyak RM8.6 juta dan RM3.5 juta dalam saham dan insurans, di mana jumlah keseluruhan RM63.5 juta dalam aset bersih selain turut menyenaraikan kira-kira RM2.5 juta hutang bagi rumah dan pinjaman kereta selain baki hutang kad kredit.
Bagaimanapun, beliau tidak menyenaraikan pecahan terperinci asetnya, selain tidak menunjukkan jumlah wang dalam akaun bank atau Kumpulan Wang Simpanan Pekerja.
Sementara itu, calon PKR di Hulu Selangor, Sathia Prakash Nadarajan, mengisytiharkan kekayaan bersih RM4 juta tetapi tidak memberikan butiran asetnya.
Syed Saddiq Syed Abdul Rahman adalah antara beberapa calon Muda yang turut mengisytiharkan harta, mengatakan asetnya melebihi RM1.9 juta.
Bercakap kepada MalaysiaNow, Kassim berkata kekurangan butiran dalam pengisytiharan harta yang dibuat juga akan menimbulkan keraguan tentang niat di sebalik langkah itu.
“Kalau anda tengok, ada calon yang hanya berikan angka sahaja,” katanya.
“Bila macam itu, nanti, katakan ada orang buat aduan kepada pihak berkuasa, dan apabila pihak berkuasa menyiasat, (mereka) salahkan pihak berkuasa pula.
"Kemudian kata ini satu penganiayaan politik - adakah ini yang mereka mahu?"
'Mengundang ketawa'
Kassim turut mempersoalkan waktu yang dipilih ketika pengisytiharan harta dibuat, mengatakan aset perlu diisytiharkan kepada Suruhanjaya Pencegahan Rasuah Malaysia (SPRM).
“Istiharkan aset anda kepada SPRM, dan kemudian SPRM akan ambil langkah seterusnya. Kenapa nak isytihar sekarang, dalam tempoh berkempen?
“Jika SPRM tidak siasat, mereka pula yang dikecam kerana tidak siasat,” katanya.
“Namun, apabila pihak berkuasa buat siasatan, tengok, kerajaan sekarang gunakan jentera kerajaan untuk periksa mereka. Bila SPRM tak buat siasatan dia marah kenapa tak siasat - bila buat siasatan pun mereka dipersoalkan pula.
"Ini satu hal yang menarik, sehinggakan ia sampai ke tahap yang menggelikan hati kerana bagi saya, kalau nak buat, lakukan secara jujur. Lakukan dengan tertib, berikan semua butiran dan ikut prosedur."
DAP, rakan komponen PKR dalam Pakatan Harapan (PH), baru-baru ini berkata bahawa ia tidak memaksa calonnya mengisytiharkan harta sebelum pilihan raya.
Setiausaha Agung DAP Anthony Loke Siew Fook berkata calon hanya akan mengisytiharkan harta mereka jika mereka dipilih sebagai penjawat awam, selaras dengan amalan parti itu.
Kanyataannya turut senada dengan Khairy Jamaluddin dari Umno yang mengatakan calon Barisan Nasional (BN) dikehendaki mengisytiharkan harta selepas dilantik menganggotai Kabinet.
Dalam pada itu, Ketua Penerangan Perikatan Nasional (PN) Mohamed Azmin Ali menyifatkan pengisytiharan harta yang dilakukan PKR sebagai "sandiwara", mengkritik mereka yang katanya mengisytiharkan harta namun masih menamakan calon yang terlibat dengan tuduhan rasuah.
‘Hanya untuk sebahagian orang’
Penganalisis yang bercakap dengan MalaysiaNow turut memperkecilkan kesan keseluruhan langkah mengisytiharkan aset oleh parti politik, mengatakan ia hanya akan menarik minat golongan tertentu sahaja.
James Chin dari Universiti Tasmania Australia berkata pengisytiharan aset akan menarik perhatian kebanyakan pengundi bandar dan pengundi kelas menengah yang mempunyai minat dalam politik.
“Ramai orang tahu ahli politik pandai sembunyikan kekayaan mereka,” katanya.
"Walaupun mereka isytihar aset, mereka tidak akan bercakap benar."
Dalam pada itu, Liew Wui Chern dari Universiti Tunku Abdul Rahman berkata langkah calon PKR mengisytiharkan harta mereka hanya akan dapat menarik sokongan pengundi di kawasan bandar.
Pengundi di kawasan pinggiran bandar dan pedalaman pula mempunyai pandangan berbeza mengenai perkara itu, katanya.
"Jika lawan politik mereka menggunakan isu ini, kawasan pinggiran bandar dan luar bandar mungkin akan ada pendapat berbeza,” tambahnya.
“Selain itu, pengisytiharan aset itu sendiri ada kesan sebaliknya."
Bagaimanapun, beliau menambah kontroversi yang melanda PKR selepas melakukan pengisytiharan harta tidak akan menggoyahkan sokongan penyokong lama terhadap Presiden PKR Anwar Ibrahim atau timbalannya, Rafizi Ramli.
Bekas presiden Transparency International Malaysia president Akhbar Satar berkata tujuan pengisytiharan aset adalah bagi mencegah rasuah dan mendedahkan penyalahgunaan dana awam.
“(Dengan) mengetahui kedudukan kewangan dan jumlah kekayaan ahli Parlimen membolehkan rakyat melihat sama ada wakil rakyat mereka bersih atau sebaliknya," katanya.
Beliau menambah bahawa ahli politik tidak sepatutnya takut untuk mengisytiharkan aset mereka jika mereka tidak melakukan kesalahan.
"Pengisytiharan aset menunjukkan bahawa anda seorang yang jujur," katanya.
"Mereka yang takut untuk mengisytiharkan harta mungkin menyembunyikan sesuatu."


Maqis rampas majerin bernilai RM116,211 dari Ireland guna permit palsu

Jabatan Perkhidmatan Kuarantin dan Pemeriksaan Malaysia (Maqis) merampas 7,824 kg produk tenusu marjerin dari Ireland bernilai RM116,211 kerana menggunakan dokumen yang mengelirukan, Isnin lepas.Pengarah Maqis Selangor Zamri Hisham berkata rampasan itu dibuat selepas menjalankan pemeriksaan rutin pada 10 pagi.“Ia merupakan kesalahan di bawah Seksyen 13, Akta Perkhidmatan Kuarantin dan Pemeriksaan Malaysia 2011 [Akta 728] kerana mengemukakan permit yang palsu, tidak tepat atau mengelirukan.“Jika sabit kesalahan boleh didenda tidak melebihi RM50,000 atau dipenjara selama tempoh tidak melebihi dua tahun atau kedua-duanya,” katanya dalam kenyataan hari ini.Menurutnya Maqis akan terus menjalankan penguatkuasaan undang-undang dan akan terus memperkasakan semua pintu masuk negara bagi memastikan kawalan penyakit ikan, haiwan, tumbuhan dan jaminan keselamatan makanan terpelihara.


Tahniah Radzi Jidin di atas pengenalan Didik TV

Masih belum terlambat kiranya bagi Angkatan Bersatu Anak Muda (Armada) Parti Pribumi Bersatu Malaysia (Bersatu) untuk menzahirkan rasa tahniah dan ucapan terima kasih kepada Menteri Kanan Pendidikan, Radzi Jidin.Semuanya di atas inisiatif dan kesungguhan beliau sedikit sebanyak telah berjaya menyelesaikan salah satu permasalahan besar berkait pengajaran dan pembelajaran di rumah (PdPR) apabila langkah lebih proaktif telah diambil pihak beliau menerusi Kementerian Pendidikan Malaysia (KPM) untuk memastikan salah satu siaran televisyen iaitu NTV7 mencapai taraf “saluran khas” memfokuskan kepada pembelajaran di peringkat sekolah dikenali sebagai Didik TV.Didik TV melengkapi selaku satu saluran khusus di samping beberapa lagi saluran yang turut menyediakan waktu penyiaran (airtime) secara percuma bagi tujuan PdPR antaranya TV Okey RTM, ASTRO TUTOR 601 & 602.Semestinya segala penghargaan wajar diberikan kepada Radzi apatah lagi atas segala usaha dan perbincangan demi perbincangan sehingga Didik TV @ 7 termeterai, menjadikan inisiatif ini pertama kali KPM memperkenalkan saluran khusus TV Pendidikan secara terestrial dengan pengisian dari 7 pagi hingga 12 tengah malam setiap hari.Sebelum ini, pihak Armada melalui kenyataan Ketua Armada Nasional, Wan Ahmad Fayhsal bertarikh 23 Februari 2021 telah mencadangkan untuk siaran pendidikan dipertingkatkan mengambil kira inisiatif KPM melalui pewujudan TV Pendidikan telah dimulakan sejak 6 April 2020 iaitu bulan seterusnya sejurus perlaksanaan Perintah Kawalan Pergerakan yang pertama.Oleh itu Armada memandang kejayaan Radzi dan pasukan KPM mempertingkatkan waktu siaran sekali gus menjadikan NTV7 sebagai saluran khusus Didik TV adalah langkah yang paling baik dalam menyelesaikan masalah utama pelajar terkait PdPR seperti kekurangan peranti, gajet atau data internet.Syabas KPM, terima kasih di atas kesungguan demi kelestarian pendidikan anak bangsa!Mohd Ashraf Mustaqim Badrul Munir adalah ketua penerangan Armada Bersatu* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Jepun syor pembaharuan undang-undang buruh elak kelahiran merosot, kata sumber

Jepun berhasrat memperbaharui undang-undang buruh, memudahkan pasangan untuk bekerja dan berkongsi kerja rumah, dalam usaha untuk mengelakkan kemerosotan mendadak generasi muda negara itu menjelang 2030-an, kata tiga sumber kerajaan yang mempunyai pengetahuan mengenai perkara itu.
Perdana Menteri Fumio Kishida berkata Jepun yang menuju ke fasa negara tua mempunyai peluang terakhir untuk mengelakkan penurunan kadar kelahiran, yang boleh menjejaskan pertumbuhan ekonomi dan keselamatan sosial, sebelum tahun 2030-an sekali gus membawa kemerosotan golongan muda dalam populasi.
Kishida bersedia untuk mendedahkan versi terakhir polisi penjagaan kanak-kanaknya dalam sidang akhbar pada 13 Jun ini.
Pembaharuan undang-undang buruh akan membolehkan pekerja memilih gaya kerja yang lebih fleksibel seperti cuti tiga hari seminggu, kata sumber kepada Reuters yang enggan namanya disiarkan kerana mereka tidak diberi kuasa untuk bercakap dengan media.
Peraturan lanjut yang akan diterima pakai pada fiskal 2024 akan meletakkan had seragam pada kerja lebih masa.
Pelan baharu itu juga bertujuan agar mereka yang terlibat dalam penjagaan atau menjalani rawatan kesuburan supaya dapat menguruskan waktu kerja dengan baik.
Pelan elaun kanak-kanak akan menggalakkan pemansuhan had pendapatan ke atas penerima, sambil menjelaskan bahawa elaun tersebut tersedia sehingga tarikh akhir 31 Mac selepas mencapai umur 18 tahun, meningkat daripada 15 tahun ketika ini.
Draf pelan itu bertujuan untuk memperbetulkan lagi waktu bekerja yang panjang supaya kedua-dua ibu bapa dapat berkongsi kerja rumah tanpa membebankan ibu secara tidak adil.
Lelaki yang bekerja berjam-jam secara tradisinya membentuk sebahagian besar tenaga kerja di banyak firma Jepun, tetapi penyokong pembaharuan mengatakan ini memaksa wanita untuk memikul bahagian yang tidak seimbang dalam kerja rumah.
Reuters cuba menghubungi pegawai kerajaan untuk mendapatkan maklum balas namun tidak berjaya.


Erdogan kutuk presiden AS lulus jualan senjata kepada Israel

Presiden Turki Recep Tayyip Erdogan pada Isnin mengecam rakan sejawatnya dari Amerika Syarikat (AS) Joe Biden kerana meluluskan penjualan senjata kepada Israel, lapor Agensi Berita Xinhua.Presiden AS “melakarkan sejarah dengan tangan berdarah dalam insiden ini ketika Gaza diserang secara keterlaluan,” kata Erdogan pada sidang media yang mengulas mengenai pertempuran antara Israel dan Palestin baru-baru ini.“Anda telah memaksa kami bersuara. Kami tidak boleh berdiam lagi mengenai hal ini,” tambahnya.“Bumi Palestin dibanjiri dengan darah dan kekejaman. Anda turut menyokongya,” kata Erdogan.Awal pagi tadi, kerajaan AS dilaporkan meluluskan penjualan senjata berpandu bernilai AS$735 juta kepada Israel.


Hakim Mahkamah Rayuan minta peguam Najib guna perkataan sopan, hormati hakim

Hakim Mahkamah Rayuan Abdul Karim Abdul Jalil menasihati peguam Muhammad Shafee Abdullah supaya menggunakan kata-kata sopan semasa menggambarkan hakim yang mensabitkan anak guamnya, Najib Razak terhadap tuduhan menyalahgunakan RM42 juta dana SRC International Sdn Dana Bhd.Karim, yang mengetuai panel tiga hakim memberitahu Shafee bahawa beliau boleh menggunakan ungkapan seperti “terkhilaf dari segi undang-undang” dan “tersalah arah” untuk menunjukkan kelemahan dalam keputusan Hakim Mahkamah Tinggi Mohd Nazlan Mohd Ghazali.“Saya rasa jika kita boleh menggunakan kata-kata yang lebih baik dengan menghormati hakim yang bijaksana … cari kata sifat yang lebih baik untuk menggambarkannya. Selain daripada mengatakan “meracuni penilaiannya”, “ sangat tidak cekap”, boleh anda cari perkatan lain? Hormatilah hakim.“Guna kata-kata seperti terkhilaf, beliau telah melakukan kesilapan, telah salah arah, bukan dengan mengatakan sangat tidak cekap,” kata Karim, yang mendengar rayuan Najib itu bersama hakim Has Zanah Mehat dan Vazeer Alam Mydin Meera.Muhammad Shafee: Bolehkah saya katakan bahawa hakim bijaksana itu telah menunjukkan ketidakcekapan.Abdul Karim: Ya.Sebelum itu, Shafee dalam hujahnya pada prosiding rayuan Najib terhadap sabitan dan hukuman berkaitan penyelewengan dana RM42 juta milik SRC itu, berkata hakim yang mendengar kes itu tidak berwibawa ketika membuat keputusan terhadap anak guamnya.“Bolehkah kita katakan dengan penuh rasa hormat, bahawa hakim yang bijaksana itu sama sekali tidak cekap dalam kes ini, dan satu-satunya penjelasan yang dapat saya buat mengenai bagaimana kesilapan seperti ini boleh berlaku. Itu membawa kepada sama ada kami telah mendapat perbicaraan yang adil dalam kes ini.“Sekarang, saya ingin menambah satu lagi alasan iaitu dengan memasukkan apa yang tidak seharusnya ada dalam alasan penghakiman dan rekod prosiding, memandangkan dalam penemuan prima facie ada unsur yang sebelumnya tidak ada tetapi seperti telah ada. Apakah hakim telah meracuni alasan penghakimannya?“Adakah racun berlaku dalam alasan penghakimannya bahawa Yang Arif (mahkamah ini) perlu melihat kembali alasan-alasan yang baharu, kita semua. Itu satu lagi persoalan yang ingin saya ajukan,” kata peguam itu.Pada 28 Julai tahun lepas, Mohd Nazlan menjatuhkan hukuman penjara 12 tahun dan denda RM210 juta ke atas bekas perdana menteri itu, setelah mendapati beliau bersalah terhadap tujuh tuduhan pecah amanah, pengubahan wang haram serta menyalahgunakan kedudukan, melibatkan wang berjumlah RM42 juta milik SRC.Prosiding rayuan bersambung.


Rauf nafi program pelajar UiTM positif Covid-19 berkaitan BN

Pengerusi Barisan Nasional (BN) Melaka Ab Rauf Yusoh mengakui villa milik keluarganya menjadi tempat pelajar UiTM Lendu menjalankan sebuah program baru-baru ini sehingga seorang daripadanya dijangkiti Covid-19.Bagaimanapun calon kerusi Dewan Undangan Negeri (DUN) Tanjung Bidara itu menafikan program itu berkaitan dengan politik membabitkan BN mahupun Pilihan Raya Negeri (PRN) Melaka yang akan berlangsung pada 20 November.“Memang vila itu keluarga saya punya, mereka datang sewa. Saya tak tahu program apa,” katanya ketika dihubungi MalaysiaNow.Sebelum ini tular dakwaan mengenai pelajar UiTM cawangan Lendu positif Covid-19 selepas menghadiri sebuah program selama tiga hari dua malam.Menurut satu surat jemputan yang dilihat MalaysiaNow, program itu dianjurkan badan bukan kerajaan, Pertubuhan Sukarelawan Jalinan Nasional (Sarjana) di bawah kelolaan calon BN di kerusi DUN Rim, Khaidhirah Abu Zahar.Khaidhirah juga merupakan pengarah kepada Sarjana.Menurut surat itu, tujuan program tersebut diadakan ialah bagi “mempersiap potensi pemimpin pelajar”.MalaysiaNow cuba menghubungi Khaidhirah namun masih belum menerima sebarang respons.Menurut seorang pegawainya, keberadaan Khaidhirah pada program itu tidak dapat dipastikan buat masa ini.MalaysiaNow terdahulu melaporkan seorang pelajar UiTM Lendu positif Covid-19 selepas menghadiri sebuah program di Alor Gajah, manakala tujuh lagi akan disaring semula.Pihak UiTM mengasingkan kesemua yang hadir ke program itu manakala 40 disaring.Siasatan sedang diteruskan oleh Pejabat Kesihatan Daerah Alor Gajah.


90.9% populasi dewasa lengkap divaksinasi

Malaysia kini mencatat 90.9% populasi dewasa atau 21,290,960 individu lengkap menerima dos vaksinasi Covid-19 setakat 11.59 malam tadi (13 Oktober).Berdasarkan data kementerian kesihatan (KKM) yang disiarkan di portal CovidNow, sebanyak 94.9% populasi dewasa atau 22,230,828 individu sudah menerima sekurang-kurangnya satu dos vaksin.Selain itu, sejumlah 207,520 dos vaksin diberikan semalam melibatkan golongan dewasa dan remaja.Ini menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) yang dilancar sejak 24 Februari lepas meningkat kepada 46,252,254 dos bagi golongan dewasa.Bagi golongan kanak-kanak dan remaja berusia 12 hingga 17 tahun, setakat semalam 453,906 atau 14.4 peratus melengkapkan suntikan vaksin, manakala 75.9 peratus atau 2,390,062 individu menerima sekurang-kurangnya satu dos vaksin menerusi PICK Remaja yang bermula sejak 8 September lepas.


Siapa yang berpecah akhirnya?

Ketika jangkitan wabak Covid-19 masih berada di paras empat angka dan ekonomi rakyat menjadi semakin tenat, ahli-ahli politik Malaysia sempat lagi terus bergasak mencetuskan satu demi satu krisis politik.Minggu lalu di Perak, majoriti ahli Dewan Undang Negeri (Adun) Umno Perak memilih untuk menjatuhkan bekas menteri besar (MB) Ahmad Faizal Azumu, apabila tidak menyokong usul undi percaya.Dari sudut persepsi politik, insiden ini boleh dirumuskan bahawa Adun Umno menjatuhkan kerajaan Perikatan Nasional (PN) di Perak dengan bantuan Adun Pakatan Harapan (PH).Sejurus setelah Faizal dijatuhkan, Setiausaha Agong Umno Ahmad Maslan menjelaskan bahawa krisis politik di Perak hanya melibatkan calon menteri besar, tanpa menjejaskan kerajaan PN.Namun, perkara itu menjadi samar-samar apabila PAS pusat mengumumkan tidak akan menyertai perbincangan untuk mewujudkan kerajaan baru di Perak, dan Bersatu pula mengumumkan akan terus bersama PAS dalam PN.Presiden Umno Ahmad Zahid Hamidi mengatakan keutamaan Umno adalah mengekalkan kerjasama bersama Muafakat Nasional (MN) dan PN.Namun begitu, Zahid sekali lagi membuka simpang politik bagi Umno apabila beliau juga berkata partinya bersedia untuk bekerjasama dengan PH, termasuk DAP bagi membentuk kerajaan di Perak.Umno katanya, perlu berdepan dengan realiti, dan barangkali perkara yang dimaksudkan Zahid ialah kemungkinan Umno gagal membentuk kerajaan negeri kerana PAS dan Bersatu enggan bersamanya atas tindakan Adun parti Melayu itu di Perak.Apa yang lebih menarik ialah, kenyataan Zahid itu terus disambut senada oleh Pengerusi DAP Perak Nga Kor Ming.Isu senada ini menyebabkan ramai yang terkenang insiden bulan September lalu di mana Zahid menjadi watak pertama yang bersuara menguatkan persepsi menyokong hujah Anwar Ibrahim yang mengumumkan sudah mempunyai majoriti untuk menjadi perdana menteri ke-9.Cuma tidak pasti, apakah ada lagi surat tersembunyi lagi kali ini seperti surat kepada Agong menyokong Anwar sebagai perdana menteri yang ditulis bersama Najib Razak yang masih belum dinafikan kedua-dua mereka setakat ini?Masalah Umno terbesar ialah ada sebahagian pimpinan tertingginya merasakan parti itu sedang dibuli.Siapa yang sedang membulinya? Pada pendapat mereka ialah Bersatu.Contohnya di Perak, ada yang berpendapat mengapa Umno yang mempunyai 25 Adun tidak memegang kuasa menteri besar sebaliknya dipegang Bersatu yang sekadar mempunyai 5 Adun, maka terjadilah apa yang terjadi.Baru sembilan bulan kembali menjadi kerajaan barangkali menyebabkan Umno terlupa walaupun memiliki 25 Adun, sebelum ini mereka hanya mampu duduk sebagai pembangkang.Bersatu yang menyebabkan 25 Adun Umno ini duduk di bangku kerajaan.Perkara ini PAS tidak lupa, oleh itu di hari pengundian usul percaya terhadap MB Perak, parti Islam itu memilih untuk terus menyokong Faizal.Bagi PAS, Umno dan Bersatu sama penting.Bagi Umno, Umno paling penting, dan mereka mengharapkan PAS akan sentiasa memilih mereka mengatasi Bersatu apabila berlaku krisis.PAS pula inginkan Umno menerima Bersatu dan ketiga-tiga parti dapat duduk bersama.Apabila Belanjawan 2021 diluluskan di Parlimen, ramai merasakan pimpinan Umno sudah menutup “simpang T” yang dibuka Zahid untuk memilih terus bersama PN atau bersama Anwar.Krisis Perak menyebabkan simpang T Umno ini dibuka sekali lagi.Minggu ini, rakyat bakal melihat sama ada Umno akan mengambil sikap memujuk, atau menggunakan sikap mengugut “terima, jika tidak, kami akan pergi ke PH” di dalam rundingan bersama PAS dan Bersatu untuk membentuk kerajaan negeri Perak.Jika Umno memilih untuk bersama PH, mereka tidak mungkin dapat bekerjasama dengan PKR dan Amanah sahaja tanpa melibatkan DAP.Ini kerana PH tidak mungkin mengambil risiko berpecah sesama sendiri demi membentuk kerajaan bersama Umno di Perak.Yang mereka harapkan ialah PH dapat terus bersatu di dalam kerjasama dengan Umno untuk membentuk kerajaan Perak menyebabkan PN berpecah sehingga peringkat persekutuan.Bagi PH, kerjasama ini tidak merugikan langsung.Jika berjaya, Umno dapat dilemahkan kerana berpisah dengan PAS dan Bersatu, dan undi Melayu berpecah.Dan barangkali BN juga dapat dikuburkan.Pada Pilihan Raya Umum ke-15 (PRU15), PH mempunyai kelebihan bertanding secara sendiri berlawan tiga penjuru antara Umno dan PN.Oleh itu, pilihan Umno kali ini bakal menyaksi sama ada pengundi Melayu akan kekal bersama mereka pada PRU15 atau beralih ke PAS dan Bersatu yang dilihat lebih konsisten untuk tidak bersama PH, yang melibatkan DAP.Apakah mungkin pengalaman 22 bulan menjadi pembangkang terlalu pendek bagi Umno sehingga ada yang terus berusaha untuk mengembalikan pengalaman tersebut pada PRU15 nanti?Sama-sama kita saksikan siapa yang akan berpecah akhirnya!


Kes harian lepasi 3,500 jangkitan, 8 lagi terkorban

3,537 kes baru Covid-19 direkodkan semalam menjadikan jumlah keseluruhan sebanyak 4,975,473 kes.
Sebanyak 3,319 pesakit turut dilaporkan sembuh, menjadikan jumlah keseluruhan kes sembuh sebanyak 4,911,632.
Ketika ini, 27,213 kes aktif direkodkan di mana 25,127 atau 92.3% daripadanya menjalani kuarantin kendiri.
Tujuh pesakit ditempatkan ke pusat kuarantin sementara 1,978 (7.3%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 101 kes dan 40 daripadanya memerlukan bantuan alat pernafasan.
Lapan lagi kes kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,628 orang.


Selepas 57 tahun sertai Malaysia, kampung atas air Sabah masih tak dapat air

Kampung Kesuapan di Pulau Gaya, Sabah yang pernah diiktiraf sebagai kampung paling bersih oleh Dewan Bandaraya Kota Kinabalu (DBKK) masih dibelenggu masalah untuk mendapatkan bekalan air bersih.Ketika meninjau keadaan di kampung berkenaan, MalaysiaNow terserempak dengan sekumpulan kanak-kanak yang membawa botol-botol kosong.“Kami mau pergi ambil air. Rumah tiada air bersih, mamak (ibu) yang suruh untuk masak dan buat minum,” kata salah seorang kanak-kanak yang dikenali sebagai Siska.Inilah nasib penduduk kampung-kampung di Pulau Gaya yang terletak kira-kira 10 minit menaiki bot dari Kota Kinabalu dan sehingga kini projek bekalan air masih lagi di peringkat pembinaan pada ketika Malaysia baru sahaja menyambut ulangtahun ke 57 pada 16 September baru-baru ini.Pada 2019 Menteri Pertanian dan Industri Makanan Sabah Junz Wong mengumumkan projek pemasangan paip di setiap rumah bagi membolehkan bekalan air bersih dibekalkan di Pulau Gaya.Bekalan air bersih di Pulau Gaya merupakan salah satu janji pilihan raya Warisan pada Pilihan Raya Umum ke-14 (PRU14).Projek perintis bernilai RM5.3 juta ini melibatkan dua buah kampung di pulau Gaya, Kampung Kesuapan dan Kampung Pulau Gaya, di mana 510 buah rumah akan dipasang dengan sistem tersebut.Namun disebabkan pandemik Covid-19 yang melanda seluruh negara, projek itu kini terbengkalai dan tidak dapat disiapkan dan secara tidak langsung menyebabkan penduduk kampung terpaksa membeli air menggunakan tong yang dijual oleh bot-bot air setiap hari.Setiap tong boleh menampung sehingga 220 liter air dengan bayaran RM7.Perkampungan atas air di Kampung Pondo, Pulau Gaya terletak di 1.5 kilometer dari pusat bandar Kota Kinabalu dan mengambil masa 10 minit menggunakan bot laju.Menurut salah seorang penduduk kampung, Asadin Umbok, 60, kehidupannya sebagai nelayan sedikit sebanyak menyukarkan kelangsungan hidup apabila terpaksa membelanjakan lebih RM500 sebulan semata-mata untuk mendapatkan bekalan air bersih.“Saya mempunyai 11 orang anak, saya terpaksa beli 5 tong air selang 2 hari. Cuba bayangkan setiap kali beli air saya terpaksa bayar RM35 di darab dengan 15 hari jadi saya terpaksa bayar kira-kira RM525 untuk sebulan bah.“Memang teruk juga saya belanja untuk hidup. Pendapatan saya sebagai nelayan pula tidak menentu. Mujur hari itu ada sikit bantuan daripada kerajaan semasa Covid-19,” katanya kepada MalaysiaNow.Sebelum ini katanya, beliau terpaksa menunggu bekalan air dihantar oleh pembekal seawal pukul 5 pagi setiap hari, malah terpaksa berebut-rebut dengan penduduk kampung untuk mendapatkannya.Pada 2018 beberapa bulan selepas mengambil alih negeri daripada Barisan Nasional (BN), Kementerian Pembangunan Infrastruktur Sabah menetapkan lima sasaran sebagai “Key Performance Indicator (KPI)” bagi membangunkan sumber air terawat ke arah memulihkan masalah bekalan air di seluruh negeri menjelang tahun 2020.Bercakap di Dewan Undangan Negeri (DUN) pada 13 November 2018, menterinya Peter Anthony berkata lima sasaran itu antara lain mengupayakan peranan Jabatan Air Negeri Sabah dengan memastikan kecekapan pengurusan dan penyampaian sistem bekalan air yang lebih baik.Beliau berkata kementeriannya juga akan membangunkan sistem pembekalan air bersih dan terawat bagi memastikan bekalan air dapat menampung permintaan dan keperluan domestik dan industri.Isu air bukanlah sesuatu yang asing bagi negeri di bawah bayu itu, pada 2016 negara digemparkan dengan skandal melibatkan Jabatan Air Sabah dan Suruhanjaya Pencegahan Rasuah Malaysia (SPRM) melakukan rampasan terbesar dalam sejarah melibatkan wang, kereta mewah, geran tanah dan barangan lain bernilai hampir RM200 juta berhubung kes rasuah dan projek bernilai RM3.3 bilion.Dua pegawai kanan Jabatan Air Sabah turut ditahan untuk membantu siaatan SPRM dan kes ini masih menjalani proses perbicaraan di mahkamah.Air lebih murah di zaman WarisanWalaupun masih belum dapat menikmati bekalan air bersih seperti kebanyakan rakyat Malaysia di seluruh negara, terdapat juga penduduk kampung merasakan kerajaan pimpinan Ketua Menteri Sementara Mohd Shafie Apdal sudah melakukan yang terbaik.Rajit Serong, 59, memberitahu MalaysiaNow usaha yang dilakukan kerajaan Warisan sebelum ini wajar dipuji kerana mereka tidak lagi akan terbeban dengan bayaran yang tinggi untuk bekalan air bersih.Pekerja kontraktor sebuah syarikat yang mengendali sistem paip air bersih bermeter prabayar di Sabah dilihat melakukan kerja dalam stesen di sebuah kampung di Pulau Gaya, Kota Kinabalu.Katanya, menerusi sistem “prabayar” yang dicadangkan Warisan akan menyaksikan bekalan air bersih terus disalurkan kepada setiap rumah dengan kadar RM100 sebulan.“Prepaid 1,000 liter dengan kadar RM1.35 bagi setiap meter padu yang digunakan. Tetapi sehingga kini masih belum confirm betul ka itu kadarnya. Mana tau selepas ia diswastakan mungkin harganya  berubah menjadi lebih mahal,” katanya.Bagi ketua Kampung Kesuapan, Amir Hashim Amal, 59 mereka seluruh penduduk kampung sangat bersyukur apabila kini bekalan air bersih bukan lagi isu utama dengan pemasangan paip bermeter.Sebagai salah sebuah kampung kubu kuat Warisan, katanya penduduk kampung kini berpuas hati selepas memberi sokongan padu kepada parti pada Pilihan Raya Umum ke-14 yang lalu.“Sekalipun kita menyelamatkan air seperti kita mandi dengan menggunakan air garam terlebih dahulu, kemudian bilas dengan air bersih, yang paling banyak kita boleh jimat ialah RM250 sebulan untuk sembilan orang,” kata beliau yang juga mengumpul air hujan untuk mencuci pakaian dan pinggan mangkuk.Rakyat Sabah akan memilih kerajaan negeri baru pada 26 September ini selepas Dewan Undangan Negeri (DUN) dibubarkan pada 30 Julai lalu akibat ketidakstabilan politik berikutan percubaan bekas ketua menteri Musa Aman untuk melakukan rampasan kuasa.


Kes harian turun ke paras 2,700, 6 lagi kematian

Sebanyak 2,773 kes baru Covid-19 direkodkan semalam menjadikan jumlah kes keseluruhan sebanyak 4,568,828.Manakala 1,984 pesakit turut dilaporkan sembuh, menjadikan jumlah keseluruhan kes sembuh sebanyak 4,502,840.Ketika ini, 30,217 kes aktif direkodkan, dengan 28,892 atau 95.6% daripadanya sedang menjalani kuarantin kendiri.Dalam pada itu, 26 (0.1%) kes kini berada di pusat kuarantin sementara 1,252 (4.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 47 dan 28 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 63.3% dengan kes Covid-19 merangkumi 10.5%.Enam kematian termasuk satu kematian sebelum tiba di hospital dilaporkan menjadikan jumlah kematian keseluruhan sebanyak 35,771 orang.


Berikan saya kebebasan, dan juga kematian?

Berikan saya kebebasan atau berikan saya kematian! Petikan ucapan Patrick Henry, salah seorang pengasas Amerika Syarikat dalam ucapan bersejarahnya pada 1775.Pada ketika itu beliau bercakap tentang berperang dengan negara luar sebagai percubaan mendapatkan kemerdekaan.Akan tetapi petikan ucapan itu bertukar menjadi dikotomi bagi sesetengah orang: sama ada berikan kami kebebasan atau berikan kami kematian.Kita boleh melihat naratif daripada mulut sesetengah orang beberapa hari sebelum Istana Negara hari ini mengumumkan untuk tidak melaksanakan darurat.Sultan Abdullah Sultan Ahmad Shah secara tidak berselindung memberi teguran kepada mereka yang taksub terhadap “politicking” dan mereka yang mengganggu usaha sukar memerangi Covid-19.Agong juga turut menyentuh mengenai belanjawan bulan depan, yang merupakan sebab utama cadangan supaya istana mempertimbangkan untuk melaksanakan darurat. Sebarang langkah oleh sekumpulan ahli Parlimen untuk menolak undi belanjawan akan menyebabkan pilihan raya tergempar.Apakah yang ditunjukkan dalam beberapa hari menjelang keputusan Agong tadi?Di sebalik merasa lega politik dan perebutan kuasa atas nama demokrasi terhenti seketika, suara “kebebasan” ini menimbulkan pula tentang kediktatoran menakutkan akan mengambil alih.Siapakah mereka yang membantah pelaksanaan darurat, yang akan menangguhkan pilihan raya dan menggantung proses politik di Parlimen?Selain amaran Agong hari ini, darurat kelihatan seperti satu-satunya cara untuk menekan butang henti seketika kepada kebisingan politik kita.Jutaan orang mungkin membanjiri ribuan pusat mengundi, semua disebabkan ahli politik dari dua-dua belah pihak percaya terdapat kebebasan untuk menukar parti sesuka hati mereka.Perintah Kawalan Pergerakan (PKP) berkesan untuk mengurangkan kontak fizikal, yang dipersalahkan secara universal menularkan Covid-19.Akan tetapi walaupun ia menyebabkan orang ramai duduk di rumah, ia tidak akan dapat menghentikan perebutan kuasa di Parlimen dan akhirnya mencetus kluster pilihan raya – kesemua mereka 222 orang.Walaupun selepas pilihan raya umum, tiada jaminan ahli Parlimen daripada blok berbeza akan kekal menyokong parti mereka di Dewan Rakyat jika dipilih sekali lagi.Tiada apa yang boleh menghalang mereka mengubah sokongan jika merasakan lebih menguntungkan diri dan merupakan hak dijamin perlembagaan untuk berbuat demikian.Dan bagi pemimpin berdepan dengan pelbagai tuduhan rasuah, mereka juga mempunyai hak yang sudah pasti akan digunakan, mengharapkan dapat dibebaskan daripada pendakwaan, walaupun ini bermakna pilihan raya umum perlu diadakan ketika pandemik sedang mengganas.Melaksanakan kembali PKP juga bukan satu pilihan. Ia mungkin berjaya sebelum ini tetapi akan memperlihatkan sikap pilih kasih.Ketika kita menafikan jutaan orang kebebasan hidup seperti biasa dan mencari sesuap nasi, kita membenarkan sekumpulan ahli politik membuat perancangan sulit menggunakan proses parlimen, sama ada secara maya atau fizikal, semuanya atas nama demokrasi.PKP tidak akan menjejaskan pekerja kolar putih dan populasi celik IT. Mudah bagi golongan ini meminta PKP dilaksanakan semula terutamanya apabila mempunyai kad kredit dihubungkan ke aplikasi membeli-belah, memberikan kemudahan membeli makanan di hujung jari, semuanya dilakukan semudah mengkritik orang lain.Tetapi bagaimana dengan jutaan yang lain?Tukang potong rumput, tukang bersih pejabat, pekerja kilang, tukang cuci kereta yang mungkin tiada kemewahan sama.Satu-satunya cara bagi mereka ialah dibenarkan untuk keluar bekerja walaupun terdapat sekatan. Tetapi sampai bila?Jika majoriti tangan tidak diangkat untuk meluluskan belanjawan di Dewan Rakyat, ia akan memaksa pilihan raya tergempar diadakan dan wajah utama petugas barisan hadapan Dr Noor Hisham Abdullah dan beribu di bawahnya sangat tahu apa yang bakal berlaku selepas itu.Kluster jangkitan pilihan raya umum tidak berlaku begitu sahaja. Kita yang menyebabkannya. Sesiapa yang tidak mempercayainya boleh bertanya kepada Mohd Shafie Apdal.Ironinya, ancaman terbesar dalam kehidupan kita semasa pandemik adalah perkara yang kita lihat sebagai simbol kepada kebebasan.Pilihan raya umum, mobilisasi keseluruhan pengundi, adalah yang teratas dalam senarai itu.Jika kita boleh menutup institusi paling suci atas nama kesihatan – tempat mendapatkan ilmu dan tempat ibadat, mengapa terlalu heboh tentang menghentikan seketika 222 orang dewasa daripada memperjudikan kesihatan kita?Kebebasan mempunyai makna berbeza kepada setiap orang sama ada seorang itu liberal atau pun konservatif.Sudah tiba masanya untuk kita melawan kebebasan yang menganggu seperti itu.Buat masa ini, Agong sudah bertitah.Tetapi sama ada beberapa bekas menteri kewangan mengendahkan amaran itu, ia masih belum diketahui.Ya, berikan kami kebebasan, tetapi biarlah kami hidup untuk menikmatinya.


‘Saya bukan ahli politik’, speaker bidas naratif palsu dalam isu pembukaan semula Parlimen

Rakyat Azhar Azizan Harun hari ini berkata wujud beberapa “naratif palsu” yang diuar-uarkan golongan yang menggesa Parlimen bersidang sepanjang perintah darurat sambil menambah sejak awal lagi beliau mengelak memasuki kancah debat mengenai isu yang dipolitikkan.“Saya tak mahu terus keruhkan keadaan. Saya tak mahu masuk arena politik ini.“Semua debat dan lagaknya setakat ini, malangnya, semuanya politik,” katanya dalam rancangan Consider This di Astro Awani dua hari selepas beliau menulis artikel panjang di MalaysiaNow bagi menjelaskan mengapa gesaan membuka semula sidang Parlimen tidak memiliki dasar yang utuh mengikut Perlembagaan.Azhar berkata beliau memahami pandangan timbalannya, Azalina Othman yang baru-baru ini turut menulis surat bagi menggesa sidang Dewan Rakyat dilaksanakan semula.“Dengan penuh rasa hormat, beliau bukan macam saya, dia ahli politik. Sebagai seorang ahli politik, ada keperluan dia ambil pendirian tertentu bagi manfaat politik. Saya pula tak ada keperluan untuk melakukannya, lebih-lebih lagi, pada kedudukan saya ini, apabila semuanya dipolitikkan, saya akan ambil jalan untuk elak,” katanya.Beliau berkata adalah salah untuk mendakwa dirinya sebagai speaker memiliki kuasa untuk memanggil sidang Dewan Rakyat sambil menambah hanya Agong memiliki kuasa mutlak untuk memanggil atau menggantung Parlimen.“Dakwaan itu hanya separuh benar. Agong sahaja yang miliki kuasa untuk panggil atau gantung Parlimen, namun beliau bertindak dengan nasihat kerajaan melalui perdana menteri,” katanya kepada Astro Awani.Ahad lalu, Azhar menulis artikel panjang di MalaysiaNow yang mendakwa wujud isu kurang faham dalam kalangan pengkritik pelaksanaan darurat mengenai konsep pembahagian kuasa yang termaktub dalam Perlembagaan Persekutuan.Beliau berkata pandangan bahawa kerajaan tidak memiliki hak untuk menghentikan sidang Parlimen perlu dilihat dari sudut peruntukan Perlembagaan.“Sama ada kita suka atau tidak, itu adalah kuasa Kabinet atau eksekutif dan kuasa itu digunakan,” tulisnya.Ahli politik pembangkang dari Pakatan Harapan dan beberapa NGO yang dikaitkan dengannya memulakann proses undang-undang bagi mencabar keputusan kerajaan bagi membolehkan mahkamah mengisytiharkan perintah darurat yang diisytiharkan Agong tidak mengikut Perlembagaan.Dalam temu bual semalam, Azhar berkata beliau sudah menghubungi ahli-ahli politik dan pihak istana berhubung pembukaan semula Parlimen, namun beliau tidak mahu ditarik masuk ke dalam kancah politik.“Semua hal di Malaysia sekarang ini sudah dipolitikkan, baik yang betul mahu pun yang salah.“Situasi yang kita hadapi sekarang amat menakutkan. Darurat diisytiharkan, dan saya fikir apa yang perlu menjadi fokus utama kerajaan yang mentadbir ketika ini adalah dua perkara: Covid dan situasi ekonomi. ”Beliau berkata perintah darurat akan membenarkan proses menangani Covid-19 yang kritikal ketika ini dengan lebih cepat susulan pengalaman daripada perdebatan mengenai belanjawan kerajaan bagi tahun 2021.Azhar berkata pihaknya sedang meneliti cara-cara melaksanakan sidang maya Dewan Rakyat namun ada perkara yang melibatkan isu Perlembagaan.Beliau berkata pihaknya sudah menasihatkan Perlembagaan Persekutuan perlu dipinda bagi membolehkan sidang maya dijalankan.“Ini kerana Perlembagaan berkata mereka yang tidak hadir di Dewan tidak boleh mengundi.“Kedua, setiap kali Agong panggil sidang Parlimen, tuanku akan keluarkan sebuah pengisytiharan yang akan diwartakan, mengatakan Dewan memanggil sidang, bertarikh sekian-sekian, waktu sekian-sekian dan ketiga, tempatnya di mana.“Jadi ketika ini, Perlembagaan, pengisytiharan dan peraturan mesyuarat semuanya dibuat di atas dasar sidang dewan yang fizikal,” tambahnya.


Menggubal undang-undang lompat parti adalah sia-sia

Peribahasa Melayu menyatakan, “Galas habis senggulung tandas, lamun dihitung rugi jua.” Itulah gambaran penulis terhadap isu penggubalan undang-undang anti-lompat parti. Penulis tidak anti kepada gerakan ini. Cuma anti terhadap pekerjaan yang sia-sia. Menggubal undang-undang anti-lompat parti adalah sia-sia kerana tidak menyelesaikan masalah sebenar.  Banyak pihak berpendapat undang-undang anti-lompat parti dapat menstabilkan politik dan ekonomi Malaysia. Ia mengelakkan tumbangnya kerajaan yang berpunca daripada wakil rakyat yang berpaling tadah. Realitinya, undang-undang anti-lompat parti bukan solusinya. Kerajaan tetap akan tumbang meskipun ia digubal. Fenomena lompat parti hanyalah simptom, bukannya penyakit. Jika undang-undang hanya bermatlamat untuk merawat simptom, maka ia akan gagal. Isu sebenar ialah kehilangan sokongan majoriti di Dewan Rakyat atau Dewan Undangan Negeri.  Di Malaysia, terdapat dua cara untuk menubuh (dan menjatuhkan) kerajaan. Pertama, melalui pilihan raya. Kedua, lantikan perdana menteri dibawah Artikel 43 (2)(a) tanpa perlu melalui pilihan raya. Namun, cara pertama tetap bergantung kepada cara kedua, iaitu meraih sokongan majoriti di badan legislatif.  Artikel 43 (2)(a) terdiri daripada dua (2) bahagian/syarat. Pertama, ia memperuntukkan bahawa Yang di-Pertuan Agong melantik seorang perdana menteri yang merupakan seorang ahli Dewan Rakyat (MP). Kedua, MP tersebut mesti mendapat sokongan majoriti daripada ahli Dewan Rakyat. Inilah yang menjadi duri dalam daging. Tanpa sokongan majoriti, MP tersebut tidak boleh dilantik oleh YDPA sebagai PM dan gabungan parti politiknya tidak boleh membentuk Kabinet.Jika diteliti, syarat kedua ini tidak merujuk kepada sokongan majoriti daripada parti Politik atau gabungan parti Politik. Tiada nama parti politik atau gabungan politik pun dinyatakan pada Artikel 43 (2)(a). Ia sebenarnya merujuk kepada sokongan MP secara individu. Ini bermakna, sokongan majoriti MP di Dewan Rakyat adalah keputusan individu, bukannya keputusan parti. Malah, apa yang tersirat dalam Perlembagaan Persekutuan melalui Artikel 43 (2)(a) membenarkan amalan lompat parti. Apa yang gagal diselesaikan oleh undang-undang anti-lompat parti adalah fenomena kehilangan sokongan majoriti apabila MP dan Adun berpaling tadah tanpa perlu melompat parti. Dan, ada juga MP yang melompat parti. Fenomena ini berlaku pada 2020 dimana tumbangnya kerajaan pusat serta kerajaan negeri di Kedah, Melaka, Johor dan Perak. Sebagai contoh, pelantikan MP Pagoh sebagai perdana menteri ke-8 adalah hasil daripada kombinasi dua senario tersebut. Terdapat MP yang berpaling tadah untuk menyokong MP Pagoh seperti MP Gombak, MP Ampang dan MP Indera Mahkota. Namun, tidak seorang pun MP dari Umno yang melompat parti untuk memberikan jumlah sokongan majoriti kepada MP Pagoh. Akhirnya, beliau dilantik menjadi PM oleh YDPA selepas memenuhi syarat-syarat Artikel 43 (2)(a). Hal yang sama berlaku semasa kejatuhan kerajaan negeri Perak pimpinan Adun Chenderiang. Beliau tumbang selepas tewas dalam usul undi percaya di DUN Perak. Ia hasil kerjasama daripada majoriti Adun Perak (termasuklah dari Umno dan DAP) tanpa seorang pun Adun DAP bertindak lompat parti. Terbaru, Kabinet PM ke-8 tumbang selepas 14 MP Umno menarik balik sokongan. Adakah berlaku party-hopping dalam kalangan MP Umno tersebut? Tidak. Adakah kerajaan pusat tumbang? Ya.Semua contoh ini jelas menunjukkan bahawa kerajaan pusat dan negeri tetap akan tumbang tanpa perlu MP dan Adun melompat parti. Maka, jika ini natijahnya, apa perlu digubal undang-undang anti-lompat parti ini? Jelas sekali, kerajaan sebenarnya boleh ditumbangkan tanpa perlu lompat parti. Apa yang perlu hanya mengalihkan sokongan majoriti.   Ada pula yang mendakwa kerajaan lompat parti adalah tidak sah, tidak demokratik kerana tidak melalui pilihan raya. Jawapannya mudah. Terdapat situasi di mana semua pemegang taruh tidak dapat menunggu sehingga mandat kerajaan berakhir yang mana Kabinet perlu ditukar serta-merta atau pilihan raya tidak dapat dijalankan dengan selamat. Pandemik Covid-19 adalah contoh yang baik. Maka, Artikel 43 (2)(a) memberikan jalan keluar dalam situasi tersebut tanpa perlu YDPA membubarkan Parlimen dan mengadakan pilihan raya. Ia tetap demokratik dan sah kerana dibenarkan oleh undang-undang.  Seperkara lagi, sebelum undang-undang anti-lompat parti digubal, Artikel 43 (2)(a) perlulah dipinda terlebih dahulu dengan undian dua pertiga majoriti di Parlimen. Malah, Artikel 10 (1)(c) (Hak Kebebasan Berpersatuan) dan Artikel 48 (1) (Pelucutan Keahlian Dewan Rakyat) juga perlu dipinda. Contohnya, pindaan Perlembagaan ke atas Artikel 48 (1) akan memasukkan klausa baru yang menetapkan politikus akan kehilangan status sebagai MP jika bertindak melompat parti dan/atau menubuhkan parti politik baru.Jika semua artikel ini mahu dipinda, ia akan memberikan kesan buruk kepada kerjaya Politikus. Pindaan Artikel 48 (1) misalnya akan menyebabkan politikus kehilangan status sebagai MP dan tersingkir jauh daripada pusat kuasa politik. Bukankah ini songsang dengan objektif berpolitik? Benar, lompat parti telah menyebabkan defisit keyakinan rakyat terhadap amalan demokrasi seperti pilihan raya namun, apakah alternatif bagi politikus jika parti politiknya pula berpaling tadah? Wajarkah mereka menjadi tawanan politik dalam parti mereka sendiri? Adilkah jika mereka dihukum dengan tuntutan mengosongkan kerusi Parlimen atau DUN? Sedangkan ini bertentangan dengan keputusan Mahkamah Agung (kini Mahkamah Persekutuan) dalam kes Dewan Undangan Negeri Kelantan v. Nordin bin Salleh yang menetapkan hak untuk berpersatuan dalam Artikel 10 (1) (c) turut menjamin hak untuk keluar daripada persatuan dan menubuhkan persatuan baru. Sebaliknya, keutamaan Parlimen ialah penggubalan undang-undang dana politik. Ia patut didahulukan kerana berkesan dalam membendung rasuah yang kronik di Malaysia. Undang-undang ini akan mencegah berulangnya kes 1MDB yang mengaibkan Malaysia. Ia memastikan aliran wang yang membiayai kegiatan parti politik adalah berpunca daripada saluran yang sah di sisi undang-undang. Ini dapat mengelakkan politikus terpalit dengan jenayah pengubahan wang haram. Malah, ia akan memastikan kes rasuah politik dapat dihakimi dengan adil di Mahkamah. Gejala rasuah dalam kalangan politikus adalah punca kerajaan tumbang. Bukannya lompat parti. Kestabilan politik boleh dicapai jika politikus mengamalkan kematangan politik. Politikus harus berfikir panjang tentang kesan undang-undang anti-lompat parti. Hanya kerana ia berjaya di negara lain, belum tentu menjamin kejayaannya di Malaysia. Kelak akan menyesal, ibarat peribahasa Melayu “Takutkan tuma dibuangkan kain, takutkan hantu terpeluk bangkai.” Penulis adalah pengamal undang-undang dan pelajar pasca Siswazah, Fakulti Undang-Undang & Syariah (FSU), Universiti Sains Islam Malaysia (Usim).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Tahniah Kabinet kerajaan 'reformasi'

Pemuda PAS Malaysia menzahirkan setinggi-tinggi tahniah kepada kerajaan campuran pimpinan Perdana Menteri Anwar Ibrahim atas pengumuman barisan Kabinet yang cukup mantap dan membawa semangat reformasi.
Pemuda PAS melihat pengumuman ini pasti memberikan kelegaan dan kegembiraan kepada rakyat, khususnya pengundi PH yang tekad melawan kleptokrasi dan mahukan semangat reformasi dalam pentadbiran kerajaan baru.
"Reformasi" terbesar Kabinet kerajaan campuran kali ini adalah dengan pelantikan Ahmad Zahid Hamidi, presiden Umno yang berdepan 47 pertuduhan di mahkamah dalam kes Yayasan Akalbudi, sebagai timbalan perdana menteri merangkap menteri kemajuan desa dan wilayah.
Pelantikan ini selaras tawaran kedua dalam 10 Manifesto Pakatan Harapan, iaitu untuk memerangi rasuah dan mengukuhkan institusi demokrasi.
Selain itu, Kabinet "reformasi" ini juga turut dianggotai Nga Kor Ming, pemimpin DAP ekstrem yang masyhur dengan cermah berbaur perkauman, sebagai menteri perumahan kerajaan tempatan.
Ini bukti Pakatan Harapan sangat menyanjung perpaduan dan menolak perkauman. Dengan pelantikan ini, hasrat DAP untuk melaksanakan pilihan raya pihak berkuasa tempatan (PBT) bakal terlaksana dengan jayanya.
Kejayaan paling besar kabinet "reformasi" ini, adalah apabila PH bertindak tidak meletakkan semula menteri-menteri mereka yang dicanang sebagai kejayaan dan kebanggan Kabinet PH 2020.
Contohnya, Dzulkefly Ahmad tidak dipilih sebagai menteri kesihatan, walaupun menang di kerusi Kuala Selangor pada PRU15.
Sebaliknya, lawan beliau di kerusi Parlimen tersebut yang kalah dilantik  pula menjadi menteri .
Pemuda PAS Malaysia sekali lagi mengucapkan tahniah atas pembentukan Kabinet "reformasi" ini.
PAS akan terus memainkan peranan kami semaksimum mungkin dalam menjadi pembangkang berwibawa yang akan menyemak imbang setiap tindak tanduk kerajaan campuran PH-BN ini!
Afnan Hamimi adalah ahli Parlimen Alor Setar dan timbalan ketua Pemuda PAS.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Nikki Haley umum hasrat tanding pemilihan presiden AS 2024

Bekas duta Amerika Syarikat (AS) ke Pertubuhan Bangsa-Bangsa Bersatu Nikki Haley mengumumkan pada Selasa bahawa beliau berhasrat untuk bertanding dalam pemilihan Presiden AS yang dijadual diadakan pada 2024, lapor Xinhua.
Haley yang juga bekas gabenor Carolina Selatan menjadi anggota Republikan pertama yang secara rasmi mengumumkan akan mencabar bekas presiden Donald Trump yang juga dari parti Republikan.
"Washington telah mengecewakan kami berulang kali," kata Haley, 51, dalam video ketika mengumumkan mengenai pencalonannya itu.
Anggota Republikan yang lain termasuk bekas Naib Presiden Mike Pence dan Gabenor Florida Ron DeSantis dijangka melancarkan kempen pemilihan 2024 dalam beberapa bulan akan datang.
Presiden Joe Biden dari Demokrat turut pernah menyuarakan hasrat untuk bertanding semula.


Permohonan Willie masuk PBB perlu pandangan 3 Adun, kata naib presiden

Majlis Tertinggi Parti Pesaka Bumiputera Bersatu (PBB) akan mendengar pandangan daripada tiga ahli Dewan Undangan Negeri (Adun) di dalam kawasan Parlimen Puncak Borneo sebelum membuat apa-apa ketetapan berhubung permohonan ahli Parlimen kawasan berkenaan Willie Mongin untuk menyertai PBB.Naib Presiden PBB Abdul Karim Rahman Hamzah pandangan dari Roland Sagah Wee Inn (Adun Tarat), Jerip Susil (Mambong) dan Miro Simuh (Serembu) akan diambil kira sebelum perkara itu diputuskan.“Mereka (Majlis Tertinggi) juga perlu berunding dengan pemimpin akar umbi seperti ketua masyarakat kaum Bidayuh di kawasan itu,” katanya kepada media selepas melancarkan pertandingan Miss Tourism International Friendship Pathway di Lundu, Sarawak semalam.Isnin lepas, Willie yang juga timbalan menteri perusahaan perladangan dan komoditi dan menjadi ahli Bersatu, telah mengesahkan bahawa beliau telah menghantar permohonannya untuk menyertai PBB beberapa bulan lepas, dengan mendakwa bahawa selama ini beliau “secara teknikal” diletakkan dalam parti Bersatu bagi menyokong kerajaan semasa.Willie memenangi kerusi parlimen Puncak Borneo pada Pilihan Raya Umum ke-14 atas tiket PKR, namun diketepikan oleh parti itu selepas beliau bersama beberapa Ahli Parlimen PKR menarik balik sokongan kepada kerajaan Pakatan Harapan semasa peristiwa “Langkah Sheraton”, sebelum menyertai Bersatu.


Kes harian lepasi 2,000, 3 lagi terkorban

2,090 kes baru Covid-19 direkodkan semalam menjadikan jumlah keseluruhan sebanyak 4,861,226 kes.
Sebanyak 1,428 pesakit turut dilaporkan sembuh, menjadikan jumlah keseluruhan kes sembuh sebanyak 4,802,012.
Ketika ini, 22,804 kes aktif direkodkan di mana 21,855 atau 95.8% daripadanya menjalani kuarantin kendiri.
Tiada pesakit di pusat kuarantin sementara 916 (4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 33 kes dan 16 daripadanya memerlukan bantuan alat pernafasan.
Tiga lagi kematian dicatatkan menjadikan kes keseluruhan sebanyak 36,410 orang.


Realiti negara tidak seteruk persepsi antarabangsa?

Malaysia jatuh lima anak tangga kepada kedudukan ke-62 daripada keseluruhan 180 negara dalam Indeks Persepsi Rasuah (CPI) 2021 dikeluarkan Transparency International (TI) berbanding kedudukan ke-57 pada 2020.Malah negara kita juga mencatat skor 48 dari 100 berbanding skor 51 pada 2020, berdasarkan tahap persepsi rasuah dalam sektor awam negara mengikut skala 0 (paling korup) hingga 100 (paling bersih).Secara ringkas dengan melihat kepada angka sahaja, kejatuhan kedudukan dan skor ini sememangnya memberi tanggapan kegiatan rasuah semakin serius di negara ini.Bagaimanapun, kedudukan dan skor Malaysia dalam CPI 2021 tidak perlu dilihat dari sudut persepsi semata-mata tetapi juga sudut realiti.Perkataan persepsi pun sudah boleh dipersoalkan kerana bahasa mudahnya ia hanyalah tanggapan. Bak kata pepatah “jangan nilai buku dari kulitnya”.Apabila semua pihak lihat dari sudut realiti, indeks itu mencerminkan keseriusan agensi penguat kuasa seperti Suruhanjaya Pencegahan Rasuah Malaysia (SPRM) melalui pelbagai operasi penguatkuasaan yang akhirnya membuahkan hasil apabila banyak tangkapan rasuah dibuat. Indeks realitinya pula, kita boleh rujuk data statistik tangkapan dan kejayaan izin mendakwa yang diperolehi SPRM.Jika dilihat persepsi dan realiti, selalunya ia sentiasa bertembung dan terbalik. Kalau nampak persepsi turun (kedudukan), kita juga perlu teliti data SPRM merangkumi jumlah tangkapan, pertuduhan dan sabitan kes yang direkodkan.Apa bukti rasuah banyak dan adakah ia merujuk kepada jumlah tangkapan?. Bila tangkapan banyak, mesti ada persepsi. Ini masalah persepsi dan realiti yang selalu bertentangan. Kita nampak SPRM bersungguh-sungguh buat kerja. Jadi, sebab itu kita nampak kes rasuah banyak berlaku sedangkan ia sudah menjadi tugas suruhanjaya itu membanteras rasuah.Misalnya, pada tahun 2021, statistik tangkapan SPRM menunjukkan seramai 847 individu terdiri daripada pelbagai latar belakang ditahan atas pelbagai kesalahan melibatkan rasuah, penyelewengan dan salah guna kuasa. Jika dirujuk laman sesawang SPRM,  kadar sabitan agensi itu juga turut meningkat termasuk pengekalan jatuh hukum terhadap bekas perdana menteri.Kedudukan dan skor Malaysia dalam CPI 2021 juga jelas tidak mencerminkan tindakan SPRM dalam usaha berterusan memerangi rasuah di negara ini.Ini kerana kedudukan dan skor itu tidak selari dengan tindakan SPRM membanteras isu rasuah dalam sektor perolehan, penguatkuasaan dan grand corruption (rasuah berskala besar) yang seiring dengan transformasi ekonomi dan perkembangan sosiobudaya masa kini negara kita.Malaysia sepatutnya diletakkan pada kedudukan lebih baik jika mengambil kira tindakan agresif dan tangkapan ke atas individu yang terbabit dalam kegiatan rasuah.Rakyat juga seharusnya bijak menilai dan tidak melihat hanya dari sudut persepsi pakar antarabangsa semata-mata. Sebaliknya turut melihat kepada aktiviti dan tindakan yang sudah dilaksanakan dalam usaha membanteras rasuah di negara ini.Kita harus sedar, laporan mengenai kedudukan dan skor Malaysia dalam CPI 2021 dibuat berdasarkan persepsi daripada ekspatriat luar negara dan bukannya oleh masyarakat tempatan.Malah hasil laporan berkenaan juga tidak selari dengan tindakan dilakukan agensi-agensi di Malaysia.Sebagai contoh, kebanyakan kajian CPI 2021 menyentuh isu perundangan dan melibatkan Perlembagaan Persekutuan seperti transformasi institusi pelantikan ketua pesuruhjaya SPRM dan SPRM, pindaan peruntukan undang-undang berkaitan dana politik, Akta Perlindungan Pemberi Maklumat, kes yang melibatkan “dilepaskan tanpa dibebaskan” (DNAA) dan lain-lain itu adalah di luar bidang kuasa SPRM.Isu yang disentuh ini melibatkan peranan serta fungsi badan atau agensi berkaitan. Janganlah hanya menuding jari kepada agensi penguatkuasa seperti SPRM sahaja kerana banyak agensi kerajaan yang lain juga terlibat.Perlu diberi perhatian juga, di Malaysia sistem pengasingan kuasa dilaksanakan berbentuk dasar pentadbiran dengan pihak legislatif menjalankan fungsinya, pihak eksekutif menjalankan fungsinya manakala pihak judisiari menjalankan fungsinya tanpa sebarang campur tangan.Segala tindakan tidak dibuat oleh satu pihak sahaja. Masih ada mekanisme semak dan imbang.Bagi mengukuhkan serta meningkatkan lagi keberkesanan CPI ini, ia perlu melibatkan peranan serta tanggungjawab dari semua pihak berkaitan dasar pentadbiran negara.Justeru, perlu lihat dari sudut realiti kerana persepsi ini pelbagai macam, mungkin kita boleh terima namun realiti sebenarnya bagaimana?Jadi, janganlah melihat kepada kedudukan dan skor ini, ia akan membuat kita terus berduka cita sebaliknya, kita  harus memberi semangat kepada semua agensi terutama SPRM untuk melaksanakan tugas.Kita seharusnya melihat ini sebagai cabaran yang perlu ditangani bersama dan berharap masyarakat turut memberi sokongan dan memainkan peranan untuk melihat negara bebas rasuah serta isu salah guna kuasa.Zharief Adam adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Timbalan ketua menteri Sarawak meninggal dunia

Timbalan Ketua Menteri Sarawak James Jemut Masing dilaporkan meninggal dunia kira-kira pukul 7 pagi tadi akibat komplikasi Covid-19 di usia 72 tahun.Mendiang dilaporkan meninggal dunia di Pusat Rawatan Pakar Normah, Kuching.28 September lalu, Masing dimasukkan ke unit rawatan rapi (ICU) Hospital Umum Sarawak selepas disahkan positif Covid-19.Masing dilaporkan telah ditidurkan selepas komplikasi semakin teruk di Hospital Umum Sarawak dan kemudian dipindahkan ke Pusat Rawatan Pakar Normah.Timbalan ketua menteri Sarawak itu juga merupakan presiden Parti Rakyat Sarawak. Beliau adalah ahli Dewan Undangan Negeri Baleh (Adun) sejak tahun 1983.Beliau mempertahankan kerusi tersebut selama sembilan penggal, termasuk tiga penggal atas lambang PRS dan sebelumnya bersama Parti Bansa Dayak BersatuBeliau juga memegang portfolio menteri pembangunan infrastruktur dan pembangunan selain pernah menjadi menteri kemajuan tanah, menteri pembangunan sosial dan urbanisasi serta menteri pelancongan.


Malaysia tarik pelaburan RM123.3 bilion dari Januari hingga Jun

Malaysia telah menarik pelaburan yang diluluskan bernilai RM123.3 bilion (AS$28.0 bilion) dalam sektor utama, perkilangan dan perkhidmatan merangkumi 1,714 projek dari Januari hingga Jun 2022 termasuk membuka 57,771 peluang pekerjaan.
Lembaga Pembangunan Pelaburan Malaysia (Mida) dalam satu kenyataan hari ini berkata pelaburan langsung asing (FDI) kekal sebagai penyumbang utama iaitu pada 70.9% atau RM87.4 bilion (AS$19.9 bilion), manakala pelaburan daripada sumber domestik menyumbang 29.1% berjumlah RM35.9 bilion (AS$8.2 bilion).
Dalam tempoh ini, sektor perkhidmatan memainkan peranan penting dalam pemacuan pemulihan ekonomi negara, menyumbang 63.3% daripada jumlah pelaburan yang diluluskan atau RM78.0 bilion (AS$17.7 bilion) daripada 1,351 projek.
Ia merekodkan kenaikan 48.8% berbanding RM52.4 bilion (AS$12.6 bilion) dalam nilai pelaburan bagi tempoh enam bulan pertama tahun sebelumnya.
Sebanyak 22,569 pekerjaan baru dijangka diwujudkan dalam sektor perkhidmatan bagi 2022.
Sektor perkilangan mencatatkan pelaburan diluluskan sebanyak RM43.1 bilion (AS$9.8 bilion), menyumbang 34.9% daripada jumlah pelaburan yang diluluskan berbanding RM75.8 bilion (AS$18.3 bilion) bagi tempoh Januari-Jun 2021.
Mida menjelaskan sebuah projek mega yang telah diluluskan menyumbang kepada jumlah pelaburan yang tinggi dalam sektor perkilangan pada tempoh 2021.
Daripada jumlah FDI yang diluluskan, China mendominasi pelaburan bernilai RM48.6 bilion (AS$11 bilion), diikuti Jerman (RM9 bilion) (AS$2 bilion), Singapura (RM6 bilion) (AS$1.4 bilion), Brunei (RM5.1 bilion) (AS$1.2 bilion) dan Belanda (RM4.1 bilion) (AS$900 juta).
Bagi projek yang diluluskan kerajaan, Mida berkata lima negeri utama iaitu Johor, Selangor, Sabah, Kedah dan Pulau Pinang, menyumbang RM103.5 bilion (AS$23.5 bilion) atau 83.9% daripada jumlah pelaburan yang diluluskan.
Menurut Menteri Kanan Perdagangan Antarabangsa dan Industri (Miti) Mohamed Azmin Ali, Malaysia berada di landasan yang betul untuk memperoleh lebih banyak projek berkualiti, berimpak tinggi serta berintensifkan modal, dengan perkhidmatan menjadi pemacu pertumbuhan utama ekonomi dan penyumbang terbesar pelaburan yang diluluskan bagi separuh pertama tahun ini.
"Dalam mengekalkan momentum ini, MITI akan terus mengukuhkan daya saing negara melalui pembangunan ekonomi yang kompleks, memupuk ekosistem perindustrian yang kukuh dengan intensiti inovasi, meningkatkan keterangkuman dengan mewujudkan pekerjaan berpendapatan tinggi termasuk mempromosikan peluang untuk mengambil bahagian dalam rantaian bekalan serantau dan global.
"Dipacu oleh Aspirasi Pelaburan Nasional, kami akan mempergiatkan fokus kami ke arah sektor seperti ekonomi digital, elektrik dan elektronik, farmaseutikal, kimia serta aeroangkasa yang mempunyai potensi ekonomi yang signifikan dan pertumbuhan jangka panjang yang mampan," katanya.
Mida berkata kerajaan telah membariskan misi perdagangan serta pelaburan yang strategik dan fokus yang disasarkan bagi meraih pelaburan dalam industri berteknologi tinggi, inovasi serta penyelidikan yang akan melengkapkan dan mengukuhkan lagi ekosistem perindustrian Malaysia.
Pelaburan asing merangkumi bahagian terbesar, mencatatkan RM50.4 bilion (AS$11.5 bilion) atau 64.6% daripada jumlah pelaburan yang diluluskan untuk sektor perkhidmatan, manakala baki 35.4%, atau RM27.6 bilion (AS$6.3 bilion) adalah daripada sumber domestik.


Presiden Perancis Macron gagal kekalkan majoriti di parlimen

Presiden Perancis, Emmanuel Macron kehilangan majoriti di parlimen negara itu hari ini, selepas pakatan berhaluan kiri serta pesaing berhaluan kanan yang baru dibentuk meraih kejayaan dalam pilihan raya.
Keputusan pengundian pusingan kedua, semalam, menyaksikan politik Perancis terjerumus ke kancah pergolakan, sekali gus meningkatkan prospek badan perundangan lumpuh atau pakatan politik tidak menentu, di mana Macron mungkin terpaksa mengusahakan jalinan sekutu baru dalam politik.
Macron, 44, juga berisiko berdepan masalah domestik ketika beliau memberi tumpuan untuk memainkan peranan penting dalam usaha menamatkan pencerobohan Rusia di Ukraine serta menjadi tokoh utama dalam Kesatuan Eropah (EU).
Bagaimanapun, pakatan “Together” yang dipimpin Macron masih menjadi parti terbesar dalam penggal Parlimen Perancis yang akan datang.
Namun dengan hanya memenangi 245 kerusi berdasarkan keputusan penuh pilihan raya parlimen yang diumumkan awal pagi tadi, pakatan berkenaan gagal menguasai 289 kerusi diperlukan bagi membentuk majoriti mudah dalam dewan rakyat yang memperuntukkan 577 kerusi itu.
“Keadaan ini mencetuskan risiko kepada negara kita, memandangkan cabaran yang perlu dihadapi. Kita akan berusaha mulai esok untuk membina majoriti yang berfungsi,” kata Perdana Menteri Perancis Elisabeth Borne, dalam kenyataan disiarkan melalui televisyen.
Perkembangan itu dilihat “mencemarkan” kejayaan Macron pada Pilihan Raya Presiden, April lalu, di mana beliau menewaskan pesaing berhaluan kanan untuk muncul sebagai presiden Perancis yang pertama memenangi penggal kedua dalam tempoh lebih dua dekad.
“Ia adalah titik perubahan pada imejnya sebelum ini yang dilihat kalis kekalahan,” kata Bruno Cautres, seorang penyelidik di Pusat Penyelidikan Politik Sciences Po.
Akbar harian Le Monde juga meletakkan tajuk utama di laman webnya: “Macron berdepan risiko kelumpuhan politik,” manakala harian Le Figaro berkata keputusan “mandat yang baru lahir telah mati”.


Di sebalik kemalapan layar perak Malaysia

Walaupun Malaysia adalah antara negara terawal di rantau ini yang menyaksikan pembangunan rancak industri perfileman, namun timbul persoalan apakah era keemasannya hanya dikecapi ketika negara memiliki tokoh seperti P Ramlee atau masih adakah masa depan yang lebih cerah bagi industri tersebut.Ketika industri perfileman Malaysia sudah mencapai kemajuan ketara dari segi teknologi dan capaiannya berbanding era Jalan Ampas.Namun jika diukur dengan produksi antarabangsa, Malaysia masih dianggap ketinggalan.Hakikat ini menimbulkan persoalan sama ada ia mampu bersaing dengan pengeluar filem-filem dari luar negara baik dari industri Bollywood, Hollywood dan kini gelombang besar yang melanda pasaran sinematik tempatan – drama dan filem Korea Selatan atau lebih dikenali sebagai Hallyu.Lina Tan, yang merupakan anggota lembaga pengarah Perbadanan Kemajuan Filem Nasional Malaysia (Finas) berkata salah satu masalah yang terus dihadapi industri filem Malaysia ialah bajet.Bercakap kepada MalaysiaNow, Tak membuat perbandingan dengan bajet yang diperuntukkan dalam industri filem antarabangsa seperti Hollywood.“Mereka membuat filem dengan bajet lebih AS$200 juta kerana mahu menjualnya kepada dunia. Di Malaysia, purata bajet filem kita adalah kira-kira RM1.5 juta hingga RM2.5 juta bagi sesebuah filem,” katanya.Menurutnya, walaupun bakat dan kreativiti sangat penting dalam industri perfileman, namun baginya, peruntukan wang filem juga adalah satu perkara utama.“Orang ramai fikir filem hanyalah satu seni, kononnya kita boleh bikin dengan mudah dan bayar pemain industri kita gaji yang tak sepadan, namun hakikatnya tidak,” tambah Tan yang merupakan pengasas dan penerbit eksekutif bagi rumah penerbitan Red Communications.“Kami masih perlu bersikap profesional, terutamanya dalam memastikan penggiat penerbitan filem mempunyai kerjaya.”Penulis skrip dan pengarah Afiza Asram bersetuju penerbitan filem Malaysia menghadapi kekurangan bajet.“Filem kita sudah jauh ketinggalan,” katanya sambil memberi contoh ikon perfileman negara, P Ramlee.“Filem P Ramlee, misalnya, telah menemui penonton global. Kita boleh pergi lebih jauh tetapi masalah bajet perlu dihadapi.”Namun, katanya, ia bukan bermakna Malaysia tidak mampu membikin filem dengan apa yang ada ketika ini.“Kita boleh buat filem kos rendah,” kata Afiza.“Saya sendiri lihat beberapa filem kos rendah yang sangat bagus. Tetapi untuk capai pasaran global, kita sangat memerlukan wang dan insentif lain bagi penerbitan filem.”Kebiasaannya, dana untuk penerbitan datang melalui syarikat pengeluar filem, melalui tajaan atau melalui permohonan subsidi dan geran daripada kerajaan.Walaupun kerajaan memainkan peranan besar dalam menyokong dan memperluaskan industri kreatif, Tan dan Afiza berkata pembikin filem tidak boleh bergantung dengan wang kerajaan sahaja.“Sudah 30 tahun saya terbitkan filem, namun saya hanya terima dua insentif dari Finas,” kata Tan.“Anda tidak boleh bergantung pada insentif. Jika anda buat begitu, anda tidak akan dapat pergi ke mana-mana kerana anda tidak akan bertanggungjawab dengan apa yang anda lakukan.”Dia bercakap mengenai filem-filem yang mendapat sokongan dari Finas yang akhirnya menemui kegagalan kerana pembikin tidak berusaha gigih dalam menghasilkan produk berkualiti tinggi.“Apabila pembuat filem mempunyai pemikiran bahawa mereka tidak perlu memberikan yang terbaik kerana mereka mendapat wang percuma, itu adalah masalah,” tambahnya.Perkara tersebut turut berkait dengan satu lagi masalah dalam industri perfileman Malaysia: iaitu mencari orang yang berpengalaman.“Kita masih kurang penerbit berpengalaman di Malaysia,” kata Tan.“Kita perlukan orang berpengalaman yang tahu apa yang perlu dilakukan dengan peruntukan wang yang kita perolehi.”Selain itu, katanya, wujud juga masalah dalam mencari pengarah, penulis dan pelakon yang bagus.Walaupun wujud bakat-bakat besar yang mampu bersaing dengan di peringkat antarabangsa, Tan berkata wujud juga ramai dalam kalangan pemain industri yang tidak berusaha bersungguh-sungguh.Menurutnya, mereka yang bercita-cita untuk berjaya dalam industri perfileman mesti mempunyai pemikiran yang berdaya saing, katanya, sentiasa berusaha gigih dalam usaha memperbaiki kerja selain tidak senang berpuas hati dengan “cukup baik”.Afiza berkata, penapisan filem bukan masalah besar kerana Malaysia tidak menyekat kreativiti pembikin filem walaupun ia kurang terbuka berbanding negara lain.Namun, isunya ialah tahap penapisan yang berbeza dalam pelbagai platform seperti stesen televisyen dan perkhidmatan strim dalam talian seperti Netflix.Afiza memberikan contoh filem “Sa Balik Baju”, sebuah filem tempatan tentang enam wanita yang mendapat pujian daripada pemain industri dan penonton kerana jalan cerita dan mesej yang dibawanya.Filem itu kini mendaki carta dalam Netflix Malaysia sehingga akhirnya menjadi filem yang paling banyak ditonton dan kekal dalam kalangan 10 tertinggi dalam negara.Sebagai penulis skrip filem tersebut, Afiza berkata antara matlamat pembikinannya adalah untuk meruntuhkan tembok dan membawa isu sebenar kepada khalayak penonton.“Kami tidak memikirkan platform mana yang akan digunakan. Ini memberi kami lebih banyak kebebasan dalam meneroka hal-hal yang melibatkan penapisan, dan kami cuba banyak perkara yang tidak pernah kami buat sebelum ini,” katanya.Tindakan itu nampaknya membuahkan hasil, walaupun sempat dikecam beberapa pihak yang mengatakan ia terlalu terbuka dan melibatkan topik yang dianggap “taboo” dalam kalangan rakyat Malaysia.Hal ini juga, katanya merupakan satu lagi masalah bagi pembikin filem.“Salah satu masalah terbesar saya ialah perlu menangani mentaliti yang mahu haramkan semua hal yang kita tidak selesa dan bukannya cuba berbincang dan mendidik diri sendiri serta masyarakat di sekeliling kita,” kata Tan.“Pembikin bukannya buat sesuatu hal yang menghina. Mereka hanya mahu mendidik orang ramai dan menunjukkan dunia sebenar apa adanya.”Baginya, seni adalah satu hal yang memerlukan seseorang berfikiran terbuka.“Jika kita tidak membuka minda kita, ia akan menyekat pemikiran dan kita akan sentiasa tersinggung dengan perkara yang kecil.“Terdapat begitu banyak ruang sukar yang perlu kami lalui sebelum kami boleh bikin filem, termasuk dalam isu mendapatkan wang,” katanya.


Harga pelitup muka 70 sen bermula Ahad

Harga siling runcit baru bagi pelitup muka jenis tiga lapisan diturunkan kepada 70 sen daripada RM1 sekeping, berkuat kuasa Ahad ini.Menteri Perdagangan Dalam Negeri dan Hal Ehwal Pengguna Alexander Nanta Linggi berkata harga maksimum pelitup muka jenis tiga lapis di peringkat borong pula diturunkan kepada 65 sen sekeping daripada 95 sen.Mengambil kira keperluan untuk rakyat terus mengamalkan norma baru terutama penggunaan pelitup muka yang berterusan, Kementerian Perdagangan Dalam Negeri dan Hal Ehwal Pengguna (KPDNHEP)  telah membuat kajian semula harga pelitup muka melibatkan pengeluar tempatan dan pengimport, katanya.“Harga baru ini akan dikuatkuasakan melalui Akta Kawalan Harga dan Antipencatutan 2011,” menurutnya dalam kenyataan media di sini hari ini.Nanta berkata harga siling runcit bagi pelitup muka satu lapisan pula ditetapkan tujuh sen sekeping, pelitup muka dua lapisan 20 sen sekeping manakala pelitup muka N95 pada RM6 sekeping.Sementara itu, beliau berkata KPDNHEP telah menjalankan sebanyak 67,217 pemeriksaan dan pemantauan harga serta bekalan bagi pelitup muka di seluruh negara sejak 29 Januari sehingga Ahad lepas.“Tindakan pemeriksaan tersebut berjaya menghasilkan sebanyak 73  kes dengan nilai rampasan RM543,737 dan melibatkan jumlah kompaun sebanyak RM518,400,” katanya.Peniaga yang gagal mematuhi perintah di bawah Akta Kawalan Harga dan Antipencatutan 2011 boleh dikenakan penalti seperti bagi kesalahan menjual barangan harga terkawal melebihi harga maksimum.Pesalah individu boleh didenda oleh mahkamah sehingga RM100,000 atau penjara tidak lebih tiga tahun atau kedua-duanya sekali atau dikompaun sehingga RM50,000, manakala pesalah syarikat pula boleh didenda sehingga RM500,000 atau dikompaun sehingga RM250,000.Bagi kesalahan gagal meletakkan tanda harga bagi barangan harga terkawal pula, pesalah individu boleh didenda sehingga RM50,000 atau dikompaun sehingga RM25,000, manakala pesalah syarikat boleh didenda sehingga RM100,000 atau dikompaun sehingga RM50,000, katanya.


Kerajaan bawa pulang 21 mangsa penipuan kerja warga Malaysia

Seramai 21 rakyat Malaysia yang menjadi mangsa sindiket penipuan tawaran pekerjaan dan terperangkap di Kemboja dan Laos berjaya diselamatkan oleh pihak berkuasa dan dibawa pulang ke tanah air semalam.
Menteri Luar, Saifuddin Abdullah, berkata kesemua mereka selamat tiba dengan tiga penerbangan berasingan iaitu lapan mangsa tiba dari Kemboja petang tadi, tujuh dari Laos malam ini dan enam lagi mangsa dari Kemboja akan tiba tengah malam ini.
"Jumlah yang sudah diselamatkan ialah 273 orang di Kemboja, Laos, Thailand dan Myanmmar sejak April hingga sekarang, daripada 401 kes yang dilaporkan kepada kita.
"Daripada 273 orang itu, sebahagian daripadanya masih ditahan di depoh tahanan negara-negara berkenaan setelah diselamatkan daripada sindiket penipuan di sana," katanya dalam sidang media bersama lapan mangsa yang tiba dari Kemboja di Lapangan Terbang Antarabangsa Kuala Lumpur 2 (klia2), hari ini.
Saifuddin berkata pihak berkuasa Malaysia dengan kerjasama pihak berkuasa di negara-negara berkenaan sedang giat mengesan seramai 128 lagi mangsa penipuan sindiket itu.
"Kita telah melipatgandakan usaha dengan kerjasama daripada pihak berkuasa negara-negara yang berkaitan untuk mengesan yang bakinya, (manakala) mereka yang telah dapat dikesan dan setelah (selesai) melalui proses perundangan di negara-negara itu akan kita bawa balik dengan secepat mungkin.
"Sebagai negara yang menghormati undang-undang, kita harus menerima dan membenarkan negara terlibat melakukan proses yang diperlukan oleh mereka," katanya.
Dalam pada itu, Saifuddin menasihatkan mangsa sindiket penipuan yang didera dan sebagainya untuk membuat laporan polis di negara berkenaan bagi memudahkan pihak berkuasa di negara itu melakukan siasatan lanjut.
"Saya juga nasihatkan supaya kita lebih berhati-hati sekiranya buat apa-apa kenyataan berkaitan isu begini, sebaiknya jika ada maklumat sampaikan kepada polis kerana itu lebih berhasil.
“Ini kerana kita bimbang kalau kenyataan itu dibuat ia boleh ganggu siasatan pihak berkuasa dan kalau tersilap bahasa yang digunakan boleh ganggu hubungan diplomatik antara Malaysia dengan negara berkaitan," katanya.


Umno pertaruh 37 calon pada PRN Johor

Tampil dengan 70% calon baru, Barisan Nasional (BN) mengumumkan Umno akan diwakili 37 calon, sementara MCA akan meletakkan 15 calon dan MIC empat calon pada Pilihan Raya Negeri (PRN) Johor.Pengerusi BN Ahmad Zahid Hamidi yang menyertai Pengerusi BN Johor Hasni Mohamad dalam pengumuman hari ini berkata lebih 80% daripada calon bagi 56 kerusi Dewan Undangan Negeri (DUN) itu terdiri daripada mereka yang mempunyai kelulusan akademik yang tinggi.“Kita melihat beberapa kriteria dengan menggunakan konsep winnability (boleh menang), acceptability (boleh diterima) dan likeability (disukai) serta pasukan ini diyakini mampu menjadi pencetus perubahan dan membawa harapan baharu kepada Johor,” katanya ketika berucap pada majlis pengumuman calon BN di pejabat Umno di Johor Bahru hari ini.Zahid berkata gandingan calon daripada golongan profesional dan berpengalaman itu mampu meraih sokongan lebih 700,000 pengundi muda yang layak mengundi susulan pendaftaran automatik Undi 18.Beliau turut mengumumkan Hasni akan terus dilantik sebagai menteri besar sekiranya mendapat mandat daripada rakyat.Sementara itu, Hasni ketika mengumumkan nama calon-calon tersebut berkata MCA masih dalam proses memuktamadkan senarai calon kerana mahu memberikan yang terbaik kepada Johor.Dalam senarai yang diumumkan itu, 10 penyandang kekal di kerusi masing-masing melibatkan lapan calon Umno dan dua kerusi MIC.Hasni sendiri akan mempertahankan kerusi DUN Benut manakala kerusi lain adalah Buloh Kasap, Sri Medan, Semarang, Pasir Raja, Parit Raja, Panti dan Tanjung Surat bagi Umno serta Kahang dan Tenggaroh bagi MIC.Ahli Majlis Tertinggi Umno Mohd Puad Zarkashi yang tewas di kerusi Parlimen Batu Pahat pada Pilihan Raya Umum ke-13 membuat kemunculan semula dengan diumum bertanding di kerusi DUN Rengit, sementara bekas Adun Bukit Serampang Ismail Mohamed dan bekas Adun Layang-Layang Abd Mutalip Abd Rahim masing-masing akan bertanding di kerusi DUN Bukit Kepong dan Layang-Layang.Suruhanjaya Pilihan Raya menetapkan 12 Mac sebagai hari pengundian PRN Johor dengan penamaan calon pada Sabtu ini manakala pengundian awal pada 8 Mac.


PM jemput semua parti bekerjasama berdepan Covid-19, sekat kleptokrat kembali berkuasa

Perdana Menteri Muhyiddin Yassin hari ini mencadangkan sebuah “persefahaman antara parti” bagi mendapatkan sokongan daripada parti-parti di luar gabungan Perikatan Nasional (PN) demi memastikan kerajaan tidak jatuh ketika negara berdepan pandemik Covid-19.“Ini akan membolehkan kerajaan yang ada pada hari ini terus berfungsi mengurus pandemik hingga tiba suatu masa yang sesuai untuk diadakan pilihan raya bagi mengembalikan semula mandat kepada rakyat.“Keutamaan saya hanyalah untuk memastikan kerajaan terus berfungsi dengan baik untuk menangani pandemik dan memulihkan negara,” kata Muhyiddin dalam perutusan khas hari ini yang turut disertai beberapa menteri Kabinet.Beliau turut berkata, persefahaman ini adalah penting bagi memastikan kumpulan “kleptokrat” tidak kembali berkuasa.Beliau berkata dengan sokongan kukuh, kerajaan berikrar untuk melaksanakan perkara-perkara berikut:Peruntukan dana sama rata kepada semua ahli-ahli Parlimen antara dua pihak kerajaan dan pembangkang.Meningkatkan perbelanjaan sebanyak RM110 billion dalam usaha menangani krisis Covid-19 termasuk peruntukan tunai berjumlah RM10 bilion kepada 11 juta rakyat yang dikategorikan di bawah golongan B40 dan M40.Membentangkan rang undang-undang anti lompat parti dan menghadkan pentadbiran perdana menteri kepada dua penggal.Perwakilan seimbang dalam kalangan ahli-ahli Parlimen dalam Jawatankuasa Khas Pilihan Parlimen.Pelaksanaan Undi 18 tanpa menunggu pandaftaran automatik.Komitmen untuk mendapatkan nasihat dengan ahli-ahli Parlimen sebelum membentangkan rang undang-undangan.Meningkatkan status ketua pembangkang dalam Parlimen setaraf menteri kanan.Muhyiddin turut berjanji akan mengadakan pilihan raya pada hujung Julai tahun depan.“Sekiranya cadangan kerjasama bi-partisan ini dipersetujui, saya akan memanggil sidang khas Dewan Rakyat untuk membentangkan usul undi percaya kepada perdana menteri dalam masa terdekat.“Saya memberi jaminan bahawa saya akan mengambil tindakan yang terhormat dan berperlembagaan dalam menyelesaikan kemelut politik yang berlaku pada masa ini,” katanya.Muhyiddin berkata malang sekali beberapa ahli Parlimen menarik sokongan terhadap beliau dan Kabinet ketika kerajaan sedang berhempas pulas menguruskan pandemik Covid-19.Beliau berkata mudah baginya untuk keluar daripada kemelut yang dihadapi kerajaan ketika ini dengan meletak jawatan dan membiarkan Yang di-Pertuan Agong melantik perdana menteri yang baru.“Namun, sehingga saat ini tiada seorang pun ahli Dewan Rakyat lain yang dapat membuktikan dia mendapat sokongan majoriti ahli Dewan Rakyat untuk membolehkan Kebawah Duli Yang Maha Mulia Seri Paduka Baginda Yang di-Pertuan Agong melantik perdana menteri baru.“Apa akan jadi kepada negara kita sekiranya krisis politik berlarutan dan kerajaan baru tidak dapat dibentuk dalam kadar segera? Kerajaan mana yang akan memastikan program vaksinasi berjalan lancar dan mengikut jadual?”Muhyiddin berkata dua bulan akan datang adalah sangat genting dalam usaha negara mencapai imuniti kelompok.Menurutnya, Malaysia tidak mampu berdepan kemelut politik untuk mengganggu usaha tersebut.PRU15 pada hujung Julai 2022Dalam pada itu, Muhyiddin turut berikrar untuk mengadakan pilihan raya umum sebelum hujung Julai tahun depan jika situasi pandemik mengizinkan.“Saya tidak berhasrat untuk terus berpaut pada dahan kuasa. Dalam keadaan ini, adalah wajar mandat dipulangkan semula kepada rakyat untuk memilih kerajaan yang baharu apabila tiba masa yang lebih sesuai.“Justeru, bergantung kepada situasi pandemik, saya membuat akujanji bahawa Pilihan Raya Umum ke-15 (PRU15) akan diadakan selewat-lewatnya pada penghujung bulan Julai tahun hadapan.”Usul undi percaya terhadap Muhyiddin dijadual akan dibentangkan pada 7 September depan.Ia diumumkan selepas beberapa ahli Parlimen Umno menarik sokongan mereka terhadap beliau sebagai perdana menteri selepas pengumuman Presiden Umno Ahmad Zahid Hamidi dan bekas perdana menteri Najib Razak berkata mereka mengumpul 15 ahli Parlimen.Beliau mengakui sebagai seorang manusia sekali gus perdana menteri kelemahan dan kekurangan tidak dapat dihindari dalam memikul tanggungjawab mengurus pandemik.“Apa lagi dalam keadaan saya sebagai perdana menteri yang memikul suatu tanggungjawab berat untuk mengurus pandemik yang luar biasa ini sejak lebih setahun yang lalu.“Pastinya, saya memerlukan sokongan dan dokongan daripada rakan-rakan saya dalam kabinet, pimpinan kerajaan negeri, pegawai-pegawai kerajaan, frontliners dan rakyat seluruhnya untuk membolehkan saya melaksanakan tanggungjawab membawa negara ini keluar daripada krisis.”Muhyiddin turut menyasarkan ucapan beliau hari ini terhadap sekumpulan pemimpin Umno, mengatakan rancangan beliau menjemput pembangkang untuk mengadakan persefahaman bersama adalah bagi menyekat kumpulan tersebut daripada kembali berkuasa.“Saya juga seperti anda semua, mempunyai tanggungjawab untuk tidak membiarkan kumpulan kleptokrat memerintah jika kemelut politik ini tidak diselesaikan segera,” katanya, meruju beberapa pemimpin Umno termasuk Zahid dan Najib yang kini berdepan pelbagai pertuduhan rasuah.